Partangiangan ari hamamate 2019 - Kramat Jati ibadah dan jadwal minggu hkbp kramatjati\nDiposkan pada April 15, 2019 oleh MMedia\nACARA PARTANGIANGAN PASSION I\nHKBP KRAMAT JATI, Senin, 15 April 2019\nMarende BE No.76 : 1, 2 “Sada nama sangkap ni rohangku” BL.199\nSada nama sangkap ni rohangku di sandok portibion\nNdang tagamon na so las rohangku molo jumpang au inon\nNaeng ma sai ingoton ni rohangku, na binaen ni Jesus tu tondingku\nUju pinorsanNa i, saluhutna dosangki\nIngkon sai Ibana ingotonku uju na tarpajal i\nTu hau pinarsilang ginantunghon sai mabaor mudarNa i\nAi humophop au ditaon uasNa, asa dohot au muse upaNa\nAi ditatap do au on, dipandokNa : Nunga sun !\nU : Marhitehite Goar ni Debata Ama dohot Goar ni AnakNa Tuhan Jesus Kristus dohot Goar ni Tondi Parbadia, Amen.\nTabereng ma Induk ni haporseaon i jala na paujunghonsa, ima Jesus na manaon parsilangon i singkat ni las ni roha tohapNa i hian, so dietong i hailaon, gabe hundul di siamun ni habangsa ni Debata. Paingotingot hamu ma Ibana, na pataontaon paraloan sisongon i dompak Ibana sian angka sipardosa, asa unang marnaloja, unang mandate tondimuna\nMartangiang ma hita : Ale Tuhan Debata Amanami na di banua ginjang. Asi ma rohaM di hami halak na gale on, diida Ho do na gogo do musunami, sai talu do hami dibahen ala ni hagaleonnami. Dibahen i hupangido hami tu Ho : Sai pargogoi jala pamonang ma hami maralohon musu i marhitehite panaonon ni Anak haholongan ni rohaM, Tuhan Jesus Kristus. Amen\nMarende BE No.79 : 7 “Di na ponjot rohangku” 124\nSai naeng ma tiruonku, pambaenanMi di au,\nTu sasude donganku Jesus urupi au.\nManghaholongi donganki, unang tung marpambuat nang marpangansi pe\nU : Jadi diarahon Jesus ma na sampuludua i, jala didok ma tu nasida : Na nangkok ma hita tu Jerusalem, jala tulus ma tu Anak ni Jolma i sasudena, na tarsurat di angka panurirang\nR : Pasahaton ma Ibana tu angka parbegu gabe insahanna, leaanna, mate jala mulak mangolu\nU : Onom ari asa dapot Paska i, sahat ma Jesus tu huta Betania, ima huta ni si Lazarus na sinunggulan ni Jesus sian na mate. Dung i torang ni arina i, dibege halak na torop na ro tu pesta i, na naeng ro ma Jesus tu Jerusalem, jadi dibuat nasida ma maremare laho manomunomu Ibana huhut manjoujou:Hosianna ! Pinasupasu ma na ro marhite goar ni Tuhan i, Raja ni Israel. Dung i dapot Jesus ma halode sada, ima dihunduli hombar tu na tarsurat :\nR : Unang ho mabiar ale Boru Sion, ida ma : Rajam do na ro manopot ho, marsihundul di anak ni halode\nU : Alai ro do halak Parise dohot deba natorop i mandok tu Jesus : Orai antong angka siseanMi, Guru !. Alai ninna ma mangalusi : Hudok ma di hamu, aut mauhom nasida manjoujou ma angka batu on.\nKoor : INA HANNA\nMarende BE No.83 : 4 “Na lao do birubiru I” BL.214\nHo naeng haholonganku do, huhut ihuthononku Ho.\nMangolu manang mate au, sai Ho do tioponku.\nU : Alai di ari parjolo parhobasan parjolo ni Pesta Paska i, didapothon siseanNa ma Jesus ninna ma : Tu dia ma patureonna di Ho panganon Paska i ? Gabe dialusi ma : Laho ma hamu manopot si adui, dok hamu ma, “ Tona ni Guru i dapot ne ma tingkingku, di ho ma au sorang laho manganhon Paska i rap dohot siseanku”. Jadi borhat ma siseanNa, dibongoti ma huta i jadi jumpang ma songon na nidokNa i, gabe dipature ma panganon Paska i. Asa dung botari sahat ma Jesus, jala mangan ma nasida. Hehe ma Jesus sian na mangan i, ditanggal ma ulosNa, dibuat ma basahan ditapolhon tu Ibana. Diusehon ma aek tu sambong diburi ma pat ni angka siseanNa, diapusi ma dohot basahanNa natinapolhonNa i. Jadi dung sahat tu si Petrus ninna ma.\nR : Tung Ho ma ale Tuhan mamuri pathu ? Alai ninna Jesus ma : Ndang diantusi ho pambahenanKu na tu ho anggo nuaeng, muse pe botoonmu i\nU : Dungi didok si Petrus ma tu Ibana : Matua tano on, ndang burionMu pathu. Dungi ninna Jesus ma : Molo so burionHu ho, ndang partohap ho di Ahu. Dung i ninna si Simon Petrus ma :\nR : Ale Tuhan, unang ma holan pathu, dohot ma tangan nang ulungku\nU : Halak naung maridi i, ndang ingkon be burion; ai nunga ibana ias. Naung ias do anggo hamu, alai ndang luhut hamu. Asa molo Ahu Tuhan jala Gurumuna mamuri patmuna, tama ma nang hamu masiburian pat. Ai sitiruon do Hulehon tu hamu, asa dibahen hamu songon naung hubahen i tu hamu !\nR : Na tutu do na hudok on tu hamu : Ndang umbalga anak somang sian indukna, ndang sumurung suruan sian na marsuru ibana. Molo diboto hamu i, martua ma hamu mangulahonsa.\nKoor : PS. ELFECHO\nMarende BE No.173 : 2, 4 “Sai mulak” BL.63\nSai mulak, sai mulak, Na sininta leleng\nSai magopu roham, Ai godang do dosam\nO parjalang ho, Mulak, mulak ma ho, Mulak, mulak ma ho\nSai mulak, sai mulak, Ai na sonang ma ho\nMolo sesa dosam, Jala sabam roham\nU : Jadi di na mangan i nasida, ninna Jesus ma : Situtu do na hudok on tu hamu : Sada sian hamu naeng pasahathon Ahu. Gabe marsak ma nasida jala dipandok be.\nR : Nda tung ahu i, Tuhan !\nU : Alai ninna ma mangalusi nasida : Ia i na rap dohot ahu manurdukhon tanganna tu paringkauan, ima ibana. Tong do nian ujung ni Anak ni Jolma i songon na tarsurat i, alai marjea ma halak na pasahathonsa, tagonan unang tubu ibana tu hasiangan on. Gabe ninna si Petrus ma tu sisean haholonganna; sungkun ma ise do na nidokNa i, gabe dipajonok ma tu lambung ni Jesus; Tuhan ise i ?\nR : Ia tusi hulehon na santopik na husornophon on, ima ibana. Jadi disornophon ma santopik, dilehon ma tu si Judas Iskariot, anak ni si Simon\nU : Jadi dung dibondut i, dibongoti sibolis ma ibana. Dung i didok Jesus ma tu ibana Humatop ma ula siulaonmu. Jadi mamintor laho ma ibana tu balian, alai borngin ma uju i. Dung i dihindat Jesus ma roti, dipasupasu ma, diponggoli jala diparlehon tu angka siseanna, huhut ma didok :\nR : Jalo hamu jala pangan hamu, dagingHu do on\nU : Dihindat ma panginuman i, didok ma mauliate, dilehon ma tu nasida huhut didok\nR : Sude hamu manginum sian i, ai mudarHu do on, mudar parpadanan i, na ni usehon humophop torop bahen hasesaan ni dosa\nU : Alai hudok ma tu hamu : na so tupa be inumonKu olat ni on sian parbue hau anggur i, sahat ro di ari sogot, disi ma inumonKu na imbaru rap dohot hamu di Harajaon ni Damang.\nKoor : NHKBP\nMarende BE No.153 : 4 “O Jesus naung sineat” BL.126\nPelean na badia, DagingMu sipanganon,\nDi angka na porsea mudarMu siinumon.\nSai ro ma maringanan, marhite parpadanan, di hami on o Jesus\nU : Jadi dung diendehon nasida ende pujipujian, ruar ma nasida tu Dolok Jetun. Disi ma didok Jesus tu nasida, saluhut do hamu naeng targasip mida Ahu di na saborngin on. Ai na tarsurat do\nR : LombutanKu ma parmahani, gabe marserak ma birubiru na sapunguan i\nU : Alai ninna si Petrus ma mangalusi : Agia sude nasida targasip mida Ho, anggo ahu, na so tupa targasip. Alai ninna Jesus ma mandok ibana : O Simon, Simon, nunga dipangido sibolis naeng segeonna hamu songon dahanon. Alai Ahu do manangianghon ho, unang mintop haporseaonmi. Dung mulak sogot roham, pargogoi ma roha ni hahaanggim, gabe ninna si Petrus :\nR : Tuhan, na hobas do ahu mandongani Ho tu hurungan, nang tu hamatean pe\nU : Alai ninna Jesus ma : Hudok ma tu ho Petrus, ndang martahuak manuk saborngin on, so jolo tolu hali soadahononmu, na so tinandam Ahu\nMarende BE No.86 : 1, 3 “Silang Na Badia I” BL.67\nSilang na badia i, Ho do lombulombungki\nJangkon au, na dangol on, sai ulosi tondingkon.\nMarende BE No.180 : 1..Ro tu Jesus ho na loja BL.228 (papungu pelean)\nRo tu Jesus ho na loja, Na maheu I, lam lumbang do di lambungNa rohami\nBereng di hau pinarsilang, Daon ni sahitmi, Tuhanmi na hona uhum singkatmi\nTimbang holong ni rohaNa, Na sai godang I, Ai dilehon do hosaNa tobusmi\nApulapul sae ni dosa, Hangoluanmi, Saluhut dilehon Jesus tuami\nDiantusi do siholmu, Habebernitmi, Gogo tahanmi, diantan Tuhanmi.\nPos SebelumnyaSebelumnya annual agenda church altar cloth\nPos SelanjutnyaSelanjutnya Partangiangan Passion kedua II


HAMPUNG TOGI - MANGALEHON ULOS MULA GABE - PALAMBOKPUSUPUSU\nHome » TORSA » HAMPUNG TOGI - MANGALEHON ULOS MULA GABE\n31 August 2017 TORSA Edit\n“Humatop ma langkahon mandiori pinahan songon na hu dok i, unang be paleleng alana holan opat arina i nama ari Sabtu. Muse na maol na ura do mandiori pinahan lobu parlima pulu kiloan songon i” ninna Ompu Pangadean doli manogot i dung mardaon pogu nasida na opat.\n“Laos hatahon tu Amongudam Ompu si Barita dohot Amani Barita suang songon i tu Namborum asa adong donganmu mangarade unang holan sahalakmu”\n“Boha ma pola mangulahon i, sai lojaan sude?” ninna si Togi.\n“Amang uraurana i dibahen ho. So ala lojana i asa paboaonmu tu nasida, alai asa diboto nasida do. Muse i do tandana na saama dope ho dohot Amani Barita. Ai las ni roham do las ni rohana, ulaonmu do ulaonna. Ingkon mamungka saonari do poang suantononmuna songon i asa hot sada rohamuna angka na umposo. Ise poang haduan donganmu marariari dohot marsitungkolan ia so Amani Barita” ninna Ompu Pangadean doli pasingot si Togi.\n“Molo ahu Inong aha ma paradeonku?” ninna si Kartini.\n“Ho ma poang mangaturhon angka na ringkot tusi, sungkun annon namborum dohot Inongmu Ompu si Barita asa marsiajar ho mangadopi angka ulaon” ninna Ompu Pangadean boru.\nHibas do angka sisolhot ni si Togi mangurupi ibana laho mangarade paimahon haroro ni hulahula nasida na laho pasahat ulos mula gabe tu si Togi. Diparade nasida sipanganon jala singkop diparade nasida tagan so sahat dope hulahulana i, isarani sipanganon dohot maneat pinahan asa adong juhut dohot parjambaran sipatupaon nasida di haroro ni hulahula nasida i. Diontang nasida sisolhot, dongan hombar jabu dohot pigapiga sian dongan sahuta.\nSuang songon i nang Hulahulana natoras ni si Kartini dipatupa nasida dengke sitiotio, dipatupa muse dohot hare laho silehononna tu si Kartini dohot na torop, suang songon i nunga diparade nasida ulos laho ampehononna tu si Togi dohot si Kartini.\nPukul sampulu manogot nunga sahat uduran ni Amani Polin dohot si solhotna tu bagas ni si Togi mamboan jual hinunti ni boru nasida, mardalan mandapothon bagas ni si Togi.\nDang sadia leleng dung sahat simatua ni si Togi nunga pungu sude sisolhot ni si Togi rap dohot pigapiga dongan sahuta nang angka hombar jabu. Si Kartini pe tahe so i nama minar ni bohina dohot las ni rohana manjangkon haroro ni angka tondongna i songon i nang si Togi nang Ompu Pangadean duansa. Tarlobi ma si Kartini, ueee da pangeol ni pardalanna songon na soratan mamboanton langkana. Alai tung pe soratan ibana alai sai talpe do engkel supingna ganup manjalangi angka na ro tu bagasna i.\nDipasahat Nai Polin hare dibagasan sambong tu boruna asa diuji ibana jumolo. Hummmm, tung mansai las roha ni si Kartini huhut disonduk ibana deba tu si Togi hare binoan ni Inongna i.\n“Molo dung sagat ho boru, nunga boi sendohanmu sasaotik diangka dongan na morhat rohana mandai hare i. Songon i do adatna sai matua jumolo do ho mandai asa bagihononmu muse tu angka dongan” ninna Nai Polin.\nTabo ma tahe hare pinauli ni Nai Polin, tung pe dang boru ni Toba ibana alai ala naung somal di huta nasida i molo pasahat ulos mula gabe sai marsiajaran do angka ina laho patupa hare nang pe dang boru ni Toba luhut nasida na sahuta i. Domu do tu parmalhotna dohot tu manisna, disi muse nang siakna ala ni parmasak ro di parpaetna ala ni hunik. Marsitomuan ma tahe tu pangabas tabona.\nDungkon i pe asa rap hundul nasida sude mamuhai marsipanganon huhut padalan adat na hombar tusi. Dung hundul si Togi dohot si Kartini, diupahon hulahulana i ma dengke saur dengke na mokmok dengke sitiotio tu nasida na dua huhut dihatahon angka hata horas horas anggiat hipas, horas, jala tongka ma angka abatabat manomu haroan bolon silas ni roha di nasida manomu anak buha baju ni nasida haduan.\nDisulangkon Nai Polin dohot ibotona do dengke sitiotio i tu si Kartini huhut didok hata pasupasu, hata pangidoan tu Debata asa dao angka hangalan dao nang pangambati di langka ni si Kartini manomu anak buha bajuna sogot. Diuloshon natorasna muse tu nasida na dua ulos mula gabe, ulos sipalas daging dohot si pahisar pamatang anggiat mamasumasu Debata tiur langka ni si Kartini, hipas ibana jala margogo paimahon haroan bolon haroan si las ni roha di nasida saluhutna.\nTung mansai las roha ni si Togi dohot si Kartini suang songon i nang natorasna Ompu Pangadean, ala diandehon Amani Polin do hatana tu Ompu Pangadean jala pulik muse dilehon nasida dengke tu jolona huhut dipasahat hatana, i ma hata pangidoanna tu Debata anggiat hipas jala ganjang umur ni Ompu Pangadean boi paihutihut huhut mangajari boru dohot helana i tagan di ngolana on. Pola tahe naeng manetek ilu ni Amani Polin mandok hatana ala diparhatopot ibana burju ni Ompu Pangadean tu boruna na bajar dope marhamulian.\n“Nunga dipasahat hamu rajanami Ulos Mula Gabe, ulos tondi ulos pangondian tu borumuna dohot helamuna. Dalan ni tangiangmuna i rajanami tu Debata asa mula ni hagabeonma tutu i di anaknami nang parumaennami, basabasahonon ni Debata hagabeon ni paraianakhonon di nasida titir maranak titir marboru, anggiat hipas parumaennami jala margogo nasida molo dung dapot di tingkina jumpang di arina gok di bulanna marharoan bolon parumaen, dao ma abatabat sumisi angka hangalan, tulus langka ni parumaen manomu buha baju ni nasida” ninna Ompu Barita manghamauliatehon dengke dohot ulos naung pinasahat ni hulahula nasida i.\n“Ala ni rajanami, adong do hupatupa hami, juhut na marmiak, juhut si las ni roha. Tagan so marsipanganon hita rajanami parjolo ma jolo hupasahat hami tudutudu ni sipanganon tu raja i songon tanda ni las ni rohanami dohot somba nami di haroromuna rajanami” ninna Ompu Barita manguduti hatana huhut diadophon nasida tudutudu ni sipanganon juhut na margoar tu jolo ni simatua ni si Togi.\nRap jongjong nasida na saama rap dohot si Togi nang si Kartini alai ianggo Ompu Pangadean duansa ndang dohot be jongjong nasida ala naung mansohot nasida sian sude ulaon adat ala naung manjalo sulangsulang hariapan.\nDihatahon Ompu Barita doli hata ni tudutudu ni sipanganon i nunur jala lambok tanda somba dohot las ni roha nasida haroro ni hulahulana i.\n“Ia molo tung na mangholit pe rajanami ndada tois nami i, mangholit holit ganda ma i asa anggiat adong lobi sian na hupatupa hami sadari on boi patupaonnami hasagothononta tu ari na mangihut muse. Si titip ma si hompa, golanggolang pangarahutna, tung songon i pe na boi hupatupa hami pa las roha ni raja i sai godang ma pinasuna ” ninna Ompu Barita huhut rap maniop nasida pasahat tu hulahula nasida i.


Talak baen hamu amang…. – Amani Partogi\nRapot bagudung….. →\nTalak baen hamu amang….\nPosted on 3 November, 2009 by Hendry Lumban Gaol\nDukkon guling ari, lao ma amanJamordong, sahalak guru huria tu pargurendean ni punguan parompuan ima di gareja na di topi ni dolok i. Tutu do nian, halak na ringgas do amanta guru on, dang marnaloja mandasdasi ina ni huria i asa parsidohot di punguan parompuan. Marmassam do dalan dibaen mandasdasi nasida, marhite na ro martamue tu jabu nang marshite soso-soso sian langgatan. Naposo dope guru huria on. Alai namalo do mangajari marende, di naposo bulung, nang di punguan ina.\nSian ari tu ari, pargurendean i lam martamba do na ro. Mansai las do rohani AmanJamordong jala tamba ma ringgas ni ibana. Namalo do ibana marende jala tabo begeon molo mandok hata ibana. Nang pe poso dope pamatang na alai tung tua do pangalahona. Holan sada do pangidoan ni amanJamordong tu akka inanta pargurende i, ima unang marnapuran manang mardebban. Ai olo marbirsakan…\n“Ta ulakkon ma jo muse endetta nadi minggu lewat akka inang” ninna ibana. Dungi diulahon akka inantai ma songon nanidokna i.\nAdong ma na deba tor diendehon. Adong na deba dadap-dadap dope.\n“Dang songoni, ai logu tongon do i, oppu ni Humutur” ninna sahalak inanta namatua tu donganna di lambungna.\n“Dia do muse, nga matua iba dah, nga lupa-lupa iba, attong baen ma jo” ninna mangalusi\nDungi dimulai amanJamordong ma parsiajaran i, sian na mardore-mi-pa-sola-si-do. Diulakkon mar dua tolu hali songon na mamuhai ulaon paergurendean i.\nDung sidung i, dipukka ma mangendehon ende i marhite not nomor-nomor naung di surathon ibana di papan tulis i, jala diihuthon akka inanta i do songon na pasumanton ibana.Manang aha didok ibana, tor dipasuman akka inantai do.\n“Eh..eeh…namatua on, sai marsalaan, dang binoto na mar-not on, ai hata-hata nai ma amang..” ninna OppuSumuang parlogu tolu\n“Ima tutu, tok maol..” ninna na deba.\nMekkel ma amanJamorodong.\n“Lupa au mamboan kassakku, tor tu hata-hatanai ma tutu, humatop do i, tor ima ajari hamu” ninna ketua punguan parompuan.\n“Ikkon sian not na do parjolo, asa dapot hata-hatana, akka inang” ninna amanJamordong mangalusi.\nAlai tor dialusi oppuRumikkot ma sian pudi. “Dia do hamu amang, so niattusan manjaha not i, hata-hata na i ma baen hamu, tor endehon hamu ma logu dua, talak baen hamu pamangan muna i asa binoto maniru soara na i” ninna huhut tor hundul ibana dijolo.\nAi songoni do molo punguan parompuan di hitaan, dang diboto mar-not alai molo nga dapot logu i datung hea lupa be i.\nPos ini dipublikasikan di TORSA dan tag koor ina, talak baen hamu amang. Tandai permalink.


Carana Mamungka Panjahaion Bibel\nJAHA DI BAGASAN HATA Afrikans Albania Amhara Arab Armenia Aymara Azerbaijani Azerbaijani (Sirilik) Baoule Bashkir Batak (Karo) Batak (Toba) Bengali Biak Bikol Bislama Bolanda Bulgar Cebuano Cheska Chichewa Chitonga Chitumbuka Chiyao Chokwe Chuvash Cibemba Cina Kanton (Tradisional) Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Denmark Drehu Efik Esti Ewe Farsi Fiji Fon Ga Georgia Greenland Guarani Gujarati Gun Hausa Heber Hiligaynon Hindi Hiri Motu Hmong (White) Iban Ibanag Igbo Iloko Indonesia Inggris Islan Isoko Italia Jawa Jepang Jerman Kabiye Kannada Karen (S'gaw) Katalan Kazak Khmer Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kreol Seychelles Kroasia Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lamba Latvi Lingala Lituavi Luganda Lunda Luo Luvale Magyar Makedonia Malagasi Malayalam Malta Mam Mambwe-Lungu Mapudungun Marati Maya Mbunda Melayu Mizo Mongol Myanmar Nahuatl (Puebla Utara) Ndebele Ndebele (Zimbabwe) Ndonga Nepali Ngangela Nias Niue Norwegia Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin (Kamerun) Pijin Pulopulo Solomon Polski Portugis Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Rumania Rundi Rusia Samoa Sango Sepedi Serbia Serbia (Romawi) Sesotho (Afrika Selatan) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swedia Tagalog Tahiti Tamil Tatar Telugu Tetun Dili Thai Tigrinya Tiv Tojolabal Tok Pisin Tonga Tshiluba Tsonga Turki Twi Tzotzil Ukraina Umbundu Urdu Urhobo Uruund Venda Vietnam Wallis Waray-Waray Wayuunaiki Wolaita Xhosa Yoruba Yunani Zande Zulu\nSongon dia do Carana?\nAha do na boi mangurupi hita asa tahalomohon manjaha Bibel? Parrohahon ma lima cara naung diulahon godangan halak.\nParade ma inganan na denggan. Lului ma inganan na buni jala pasiding ma na boi manggugai hita. Denggan do molo torang jala lambok alogo tingki hita manjaha.\nParade ma pingkiran. Molo taingot Bibel i sian Debata, gabe rade ma pingkiranta laho manjaha, dos songon dakdanak na rade manangihon poda ni natuatuana. Olo do ra sala pandapotta taringot tu Bibel saleleng on. Ingkon tapasiding ma i asa rade pingkiranta manjalo pangajarion na sian Debata.—Psalmen 25:4.\nMartangiang. Bibel marisi pingkiran ni Debata. Alani i, tahaporluhon do pangurupionNa laho mangantusi i. Marjanji do Ibana mangalehon ”Tondi Parbadia tu angka na mangido I sian Ibana.” (Lukas 11:13) Tondi parbadia boi mangurupi hita mangantusi lomo ni roha ni Debata. Jala boi do i mangurupi hita asa mangantusi ”nang angka na buni di bagasan diri ni Debata”.—1 Korint 2:10, Bibel siganup ari.\nAntusi ma lapatanna. Unang ma holan na manjaha sambing, alai huhut ma tarimangi. Lului ma alus ni sungkunsungkun songon, ’Parange aha do na boi hutiru sian halak na didok di ayat on? Songon dia do ahu mangulahon i di parngoluonku?’\nTontuhon ma tujuanna. Asa tadapot laba tingki manjaha Bibel, tontuhon ma na laho taparsiajari, na marlaba tu parngoluonta. Umpamana, asa lam mananda Debata, asa lam denggan parangenta jala asa gabe tungganeboru manang tungganedoli na burju. Dung i, tapillit ma ayat ni Bibel na boi mangurupi hita mangulahon i. *\nOn ma lima cara na boi mangurupi hita. Alai, songon dia do asa tahalomohon manjaha Bibel? Artikel na mangihut mangulas carana.\n^ par. 8 Molo ndang diboto hamu ayat ni Bibel na hombar tusi, las roha ni Sitindangi Ni Jahowa mangurupi hamu.\nASA GODANG LABA NA TADAPOT\nManat ma tingki manjaha\nRimangi ma na tajaha\nPingkirhon ma aha na diulas di ayat i\nLului ma parsiajaran sian i\nManjaha Bibel: Songon dia do Carana?\nText Sipilliton unduhan buku digital JOUJOU PABOAHON No. 1 2017 | Asa Tadapot Laba sian Manjaha Bibel


UoN Homepage status on 30 Mar 2019 was up.\nUoN Homepage status on 29 Mar 2019 was up.\nUoN Homepage status on 28 Mar 2019 was up.\nUoN Homepage status on 27 Mar 2019 was up.\nUoN Homepage status on 26 Mar 2019 was up.


Kisah Hidup: Pogos di Mulana—Gok Pasupasu di Ujungna | Samuel Frederick Herd\nPogos di Mulana—Gok Pasupasu di Ujungna\nNa Dipaboa si Samuel Frederick Herd\nTubu di soposopo do ahu, di huta Liberty di Indiana, Amerika Serikat. Huta na gelleng do on. Tolu ma itongku, sada abangku, dua ma anggingku.\nDi soposopo on ma ahu tubu\nHAMPIR sude do hutanda halak di huta, jala ditanda nasida do ahu. Di singkola pe holan i do donganku sahat tu na tamat, ndang hea ganti.\nPitu do hami marhahamaranggi. Tingki poso, nunga marsiajar mangula ahu\nHauma do na godang di hutangku. Jagung do na jotjot di suan. Mangula di hauma ni halak do bapakku. Dung remaja, huparsiajari do martraktor jala dohot do ahu mangula.\nMarumur 56 taon ma bapakku tingki tubu ahu. Sehat jala gogo dope ibana tingki i. Omakku marumur 35 taon ma tingki i. Ringgas do bapa karejo jala diajari do hami asa songon i. Ndang godang hepengna, alai boi do dilehon ibana hami mangan. Adong do jabunami, dohot pangkeannami. Jotjot do ibana rap dohot hami. Marumur 93 taon ma ibana marujung ngolu. Molo omak umur 86 taon. Ndang sanga nasida gabe sisomba Jahowa. Alai adong sada anggingku na gabe Sitindangi. Jala nunga gabe sintua ibana sian taon 1972.\nPargareja do omakku. Tiap ari Minggu diboan do hami tu gareja. Tingki marumur 12 taon ma hubege parjolo sahali taringot Tritunggal. Husungkun do omakku, “Songon dia do Jesus gabe Anak, alai gabe Bapak muse?” Dialusi omak ma, “Holan Debata do na mamboto i, ndang pola taantusi i.” Gabe bingung do ahu. Tingki marumur 14 taon dididihon di sunge ma ahu. Tolu hali ma ahu dibonomhon. Sahali di bagasan goar ni Ama, sahali di bagasan goar ni Anak, dungkon i bagasan tondi parbadia.\n1952—Tingki marumur 17 taon, alai ndang gabe tentara dope\nAdong do donganku partinju tingki SMA. Ditogihon do ahu asa dohot martinju. Marlatik ma ahu jala dohot tu kelompok partinju. Goarna Golden Gloves. Ndang pola jago ahu martinju. Dung piga hali martanding, ndang olo be ahu dohot. Dungkon i, ditugashon ma ahu gabe tentara ni Amerika, dikirim ma ahu tu Jerman. Tingki di Jerman, dikirim atasanku ma ahu tu akademi militer ala dirimpu nasida boi do ahu gabe pemimpin. Dihilala nasida cocok do ahu gabe tentara. Alai ndang lomo rohangku. Taon 1956, dung dua taon martugas hutadingkon ma i. Ndang sadia leleng, dapothu ma tugas na dumenggan.\n1954-1956—Dua taon ma ahu gabe tentara ni Amerika\nMUBA MA NGOLUNGKU\nAndorang so marsiajar Bibel, sala do pamingkirionku taringot songon dia do baoa na jago. Huihuthon do pamingkirion na huida sian film dohot sian angka donganku. Huhilala ndang cocok baoa marcarita taringot Bibel. Alai ujungna, muba do pamingkirionku. Tingki marmobil ahu di huta, jumpangku ma dua borua Sitindangi Ni Jahowa. Angka ito ni laengku do nasida. Nunga dapothu hian Menara Pengawal dohot Sedarlah! sian nasida. Alai maol do huantusi Menara Pengawal i. Alai ditogihon nasida do ahu asa dohot marpungu di jabunasida. Hudok ma, hupingkiri pe annon. Mengkel suping ma nasida. Didok ma, “Tutu da, ro ma ho dah.” Hudok ma, “Olo, ro pe ahu.”\nHupingkiri nga sala be ahu, boasa hudok olo nangkin. Gabe ingkon ro ma ahu antong. Bornginna i, ro ma ahu tu parpunguan i. Huida ma angka dakdanak disi, godang do na diboto nasida taringot Bibel. Hape ahu, nunga ganup minggu tu gareja dohot omak, holan saotik do na huboto. Gabe olo ma ahu marsiajar Bibel. Parjolo sahali na huparsiajari, i ma goar ni Debata, Jahowa. Najolo, hea do husungkun omak taringot Sitindangi. Didok ibana, “Oh, halak naung matua do na disomba halak i. Goarna Jahowa.” Alai saonari, huboto ma na sasintongna!\nHatop do maju ahu, alana huboto do on agama na sintong. Jadi dung sia bulan ahu ro tu parpunguan tardidi ma ahu di bulan Maret 1957. Muba ma pangalahongku. Las do rohangku, alana nga huboto sian Bibel songon dia do gabe baoa na denggan. Jesus baoa na sempurna do. Umgogo do ibana sian baoa na asing. Alai ndang olo ibana marbadai. Gariada “hohom do ibana” tingki dibahen na hansit, songon naung disurirangkon. (Jes. 53:2, 7, Bibel siganup ari) Jala huantusi ma, angka siihuthon Jesus ingkon burju do tu sude halak.—2 Tim. 2:24.\nGabe perintis ma ahu taon 1958. Alai sanga do ahu so satongkin, ala naeng marhasohotan dohot si Gloria. Ibana do sada sian borua na manggokkon ahu tu parpunguan tingki i! Ndang husolsoli i. Mansai arga do si Gloria di ahu, ummarga sian berlian. Las hian do rohangku marhasohotan dohot ibana. Saonari ibana ma jo, na patandahon dirina:\n“Adong 17 hami na marhahamaranggi. Sitindangi do omakku. Alai, nunga marujung ngolu ibana tingki marumur 14 taon dope ahu. Dungkon i, mulai ma bapa marsiajar Bibel. Asa adong na mangurus angka angginami, direncanahon bapa ma asa marganti ahu dohot kakak lao tu singkola. Molo songon i, boi ma sada sian hami mangurupi angka angginami di jabu. Jala asa boi hami rap mangan sude di jabu, dung mulak bapa sian karejo. Dihatai bapa ma i tu kepala singkola. Setuju do kepala singkola i. Jadi, songon i ma dibahen saleleng sataon, sahat tu na tamat singkola kakakku. Adong dua keluarga Sitindangi na marsiajar dohot hami. Jala 11 halak ma sian hami na gabe Sitindangi. Lomo do rohangku marbarita, nang pe parila ahu. Sai diurupi tungganedolingku do ahu marbarita saleleng martaontaon.”\nJadi bulan Februari taon 1959 ma hami marhasohotan. Rap merintis do hami. Di bulan Juli na i, diisi hami ma formulir laho tu Betel. Marcitacita do hami asa karejo di kantor pusat. Mangkatahatai ma hami dohot si Simon Kraker. Didok ibana, ndang dijalo be molo nunga marhasohotan masuk tu Betel. Alai tong do hami marcitacita tu Betel. Jadi dipaima hami do i saleleng martaontaon.\nDikirim hami ma surat tu kantor pusat. Dipangido hami ma asa boi mangurupi inganan na mangkaporluhon parbarita. Ditugashon ma hami di Pine Bluff, Arkansas. Tingki i, adong do dua huria disi. Sada huria tu angka donganta na kulit putih, jala sada nai tu kulit hitam. Ditugashon do hami tu huria kulit hitam. Holan 14 halak do penyiar disi.\nGABE SUSA ALA DIPAIMBARIMBAR\nRa olo do hamu longang, boasa dipaimbar donganta kulit putih dohot kulit hitam, hape Sitindangi do hita. Alai, songon i do situasina tingki i. Diorai pamarenta do marsaor kulit putih dohot kulit hitam. Alana jotjot do gabe masalah molo marsaor nasida. Di pigapiga inganan, gabe disegai do Bale Harajaon ala pungu disi kulit hitam dohot kulit putih. Molo marbarita kulit hitam tu jabu ni kulit putih, olo do gabe ditangkup jala dipungkuli nasida. Jadi asa boi denggan marbarita, ingkon taihuthon do aturan pamarenta. Mangkirim do hami asa boi muba situasi i.\nNdang mura marbarita tingki i. Sipata olo do jumpang hami dohot keluarga na kulit putih. Dipingkiri hami ma: Ingkon dipatorang hami do saotik taringot Bibel? Manang, pintor parmisi do hami? Songon i ma carana.\nAsa boi merintis, karejo do hami ganup ari. Si Gloria karejo paiashon jabu ni halak. Molo ahu paiason bagian luar ni jabu songon taman, jandela dohot na asing. Somalna, di sada jabu digaji do hami tolu dollar sadari. Jotjot do huurupi karejo ni si Gloria asa pintor hatop sae. Dung sae karejo, dilehon parjabu i ma hami sipanganon. Alai na ngalingali do, ala sian kulkas do dibuat. Ganup minggu, manggosok baju do si Gloria di jabu ni keluarga na kulit putih. Jala di sada jabu rap do hami paiashon jandela. Molo si Gloria paiashon sian bagas, ahu sian luar ma. Boi ma sadari dikarejoi hami i, dung i dilehon ma hami sipanganon. Alai si Gloria ndang sameja mangan dohot keluarga i. Ahu pe mangan di luar do, alai ndang pola boha. Tabo do sipanganonna i. Sasintongna burju do keluarga i. Alai, gabe tarihutihut ma nasida, alana somal dope angka halak tingki i paimbarimbarhon. Songon pengalamannami, hea do hami mangisi bensin di pom bensin. Adong ma petugas na kulit putih. Husungkun ma, boi do dipangke si Gloria toilet disi? Pintor murhing ma bohina tu ahu, jala didok, “Tarkunci do i.”\nSAI HUINGOT DO BURJU NI ANGKA DONGAN\nAlai las do rohanami tu angka dongan saleleng hami merintis di Pine Bluff. Tingki i hami tanding dohot sada donganta, alai keluargana ndang Sitindangi dope. Diurupi si Gloria do tungganeboruna marsiajar Bibel. Molo ahu, mangurupi dua boruna dohot helana. Ujungna, tardidi ma tungganeboruna raphon dua boruna i.\nAdong do kedannami di huria kulit putih. Olo do ditogihon hami mangan di jabuna. Alai ingkon borngin ma hami ro, asa unang adong halak na mangida. Di tingki i, adong do sada organisasi goarna Ku Klux Klan (KKK). Fanatik jala kejam do nasida tu halak kulit hitam. Hea ma di sada perayaan adong sahalak baoa na hundul di jolo ni jabu ni donganta. Dipangke ibana ma baju dohot tangkuluk na bontar sude, dos songon pangkean ni anggota KKK. Nang pe jotjot diida angka dongan songon i, tongtong do nasida burju tu hami. Di tingki na asing, naeng kebaktian ma hami alai ndang adong hepengnami. Jadi digadis hami mobilnami Ford 1950 tu sahalak donganta. Ala ndang adong be mobilnami, ingkon mardalan pat ma hami marbarita dohot mangurupi angka parsiajar Bibel. Jadi loja do hami. Alai di sada tingki dung mulak marbarita, tarsonggot ma hami adong mobilnami najolo i, parkir di jolo jabunami. Jala adong karotas na ditempel di kaca ni mobil i, isina, “Hadiahku ma on tu ho. Sian: Donganmu.”\nAdong sada pengalaman na asing na so tarhalupahon ahu. Digokkon do ahu dohot tu Sekolah Pelayanan Kerajaan di South Lansing New York, taon 1962. Di singkola i dilatik do pengawas huria, wilayah dohot distrik saleleng sabulan. Ditingki i ndang adong karejongku, jala otik do hepengku. Hea do ahu melamar karejo di Pine Bluff. Jadi tompu ma ditelepon nasida ahu, asa karejo. Molo olo ahu, ahu ma halak kulit hitam na parjolo karejo disi. Dia ma pillitonku? Hape ndang adong hepengku tu New York lao tu singkola i. Sanga do hupingkiri, hujalo karejo i jala ndang jadi dohot tu singkola i. Naeng hubahen ma surat tu Betel. Alai masa ma na so panagaman, na so tarhalupahon ahu.\nAdong ma sahalak donganta borua di hurianami. Alai tungganedolina ndang Sitindangi. Di tingki manogot, ro ma ibana mangalehon amplop tu ahu. Gok do hepeng di amplop i. Jadi saleleng on, ganup ari do ibana dohot anakna mamutik kapas. Jadi dipapungu ibana ma hepeng hasil ni kapas i, asa i ma ongkoshu tu New York. Didok ibana ma, “Lao ma ho tu singkola i, marsiajar ma ho, alai dung mulak annon ajari ma hami dah!” Dung i, hutelepon ma perusahaan i, husungkun ma, “Boi do ahu karejo lima minggu nai?” Dialusi nasida ma, “Ndang boi!” Bah ndang pola boha. Jadi huputushon ma, ndang hujalo karejo i. Tuani ma!\nOn ma didok si Gloria saleleng merintis hami di Pine Bluff: “Las hian do rohanami dison. Ra adong do 20 halak na huurupi marsiajar Bibel. Mulai sian manogot marbarita do hami. Dung tonga ari diurupi hami parsiajar Bibelnami. Olo do sahat tu jam 11 borngin. Las hian do rohangku! Naeng ma dison hami tading torus. Molo boi nian, ndang pola be hami ditugashon di inganan na asing manang gabe pengawas wilayah. Alai ndang songon i rencana ni Jahowa da bah.”\nGABE PENGAWAS WILAYAH\nDiisi hami do fomulir asa boi gabe perintis istimewa, tingki di Pine Bluff dope hami. Hirim do rohanami asa boi gabe PI. Alana lomo do roha ni pengawas distrik asa gabe PI hami di Texas. Setuju do hami. Sai dipaimaima hami do surat sian kantor. Alai ndang marna ro suratna. Ujungna, di bulan Januari 1965 ro ma suratna. Ditugashon do hami gabe pengawas wilayah! Di tingki i, ditugashon ma dohot si Leon Weaver gabe pengawas wilayah. Saonari nunga gabe koordinator di Kantor Cabang Amerika Serikat ibana.\nNdang yakin dope ahu gabe pengawas wilayah. Alai tingki ditugashon ahu, si James A. Thompson ma na gabe pengawas distrik tingki i. Ibana do na mangajarajari ahu. Dipaboa ibana do dia na porlu hulatik sian diringku, asa boi gabe pengawas wilayah na denggan. Dung gabe pengawas wilayah ahu, huantusi ma porlu hian do poda sisongon i di ahu. Jadi godang do na boi huparsiajari sian ibana.\nDiurupi angka donganta on do ahu\nTingki i, adong do dibahen pelatihan tu pengawas wilayah. Jadi di bagasan saminggu disuru ma ahu mamparrohahon sahalak pengawas wilayah di sada huria. Dung saminggu nai, marganti ma hami. Ibana ma na mamparohahon ahu. Dung i, ndang pola be rap hami. Hudok ma tu si Gloria, “Sayang nai ate ndang rap be hita dohot nasida.” Alai, dapothu ma parsiajaran na ringkot. Manang didia pe hita, sai adong do donganta na rade mangurupi. Jadi, ingkon olo ma hita diurupi. Sai hujangkon do molo adong donganta na mangurupi ahu. Umpamana, songon si J. R. Brown dohot si Fred Rusk na karejo di Betel.\nSai adong do na paimbarimbarhon kulit hitam dohot kulit putih tingki i. Hea do KKK mambahen acara di Tennessee tingki melayani hami disi. Huingot do tingki maradi hami di sada restoran dung sae marbarita. Tingki naeng tu toilet ahu, adong ma sahalak baoa na murhing bohina tu ahu. Jala adong do tattona na patuduhon ndang lomo rohana mangida kulit hitam. Diihutihuthon ibana ma ahu. Alai ro ma donganta kulit putih manjumpangi ahu. Balga do donganta on. Didok ibana, “Aman do kan, brur?” Pintor lao ma baoa nangkin. Dung martaontaon huantusi ma, ndang alani marimbar warna kulitna umbahen na songon i nasida. Alai, ala mardosa dope hita. Jala huantusi ma, donganta do sude na diorganisasi ndang soal warna kulitna. Rade do nasida mangurupi hita.\nGOK PASUPASU DI UJUNGNA\nNunga 12 taon ahu gabe pengawas wilayah. Molo gabe pengawas distrik 21 taon ma. Gok do pasupasu dohot pengalaman na hudapot. Alai adong dope. Di bulan Agustus 1997 digokkon do hami karejo di Betel Amerika Serikat. Saut do citacitanami i hape dung 38 taon. Dung i karejo ma hami di Betel. Dirimpu hami satongkin do hami karejo disi. Hape daong.\nArga situtu do si Gloria di ahu\nMulana di Departemen Dinas do ahu ditugashon. Godang do na boi huparsiajari! Godang do angka sungkunsungkun sian angka sintua dohot pengawas wilayah di negara on. Jadi, ingkon dialusi angka dongan di departemen on do i. Alai, las do rohangku, ala sabar do nasida mangajari ahu karejo di bagian i. Molo ditugashon pe ahu muse di bagian i, godang nai dope na boi huparsiajari sian nasida.\nLomo do rohangku dohot si Gloria karejo di Betel. Ala nunga somal hami hatop dungo sian najolo, gabe mura do hami mangihuthon jadwal di Betel. Dung pigapiga taon, mangurupi Punguan na Mangaradoti Organisasi do ahu, i ma di bagian Panitia Dinas. Dung i, dilantik ma ahu gabe anggota Punguan na Mangaradoti Organisasi di taon 1999. Godang do na boi huparsiajari di bagian i. Alai na rumingkot, gabe huantusi ma Jesus Kristus do na manguluhon sude huria Kristen, ndang jolma.\nTaon 1999 gabe anggota Punguan na Mangaradoti Organisasi ma ahu\nMolo huingotingot ngolungku muse, sipata songon panurirang Amos do huhilala. Halak na biasa-biasa do si Amos. Parderes parbue ni ara do ibana, sipanganon ni angka na pogos do i. Alai dipangke Jahowa do ibana gabe panurirang. Gok do pasupasu na dilehon tu ibana. (Am. 7:14, 15) Jadi ahu pe diparrohahon Jahowa do. Hape halak na pogos hian do ahu di Liberty di Indiana. Alai gok situtu do pasupasu na hudapot sian Jahowa! (Poda 10:22) Ndang hea tarbayangkon ahu boi dapothu on sude.


“Beta tu Ambasang!” – Amani Partogi\n← Marlumba mangan Gadong\nHolan Ho Do Haporusan →\n“Beta tu Ambasang!”\n“Beta tu Ambasang!”, ninna. Najolo, hatiha di huta iba, somal do binege hata on.\nRa godang do hita mananda ambasang, parbuena, manang bonana. Alai hea do geok huhilala di huta nami on, hatiha doli-doli dope au di Bekasi. Lao ma hami manogot-nogot tu Pasar Senen. Mardomu ala naeng patupa Natal naposo bulung di gareja, jei songon daoupogu di botari,-di Natali– dipatupa lampet, nang na asing. Pargeokna, sude dongan naung tubu jala na magodang dihutaon mandok tabo ninna bacang. Jei, sai hurimpu do ambasang nanidokna. Ai loak ma dongan on, mangan ambasang di manogot ni ari, sotung do marsahit butuha halahon sude, ima ro tu rohangku, alai hupasip. Dung pe hubereng, dang hape songon nadirohai, alai songon hatupet na adong dibaen loppan dibagasan, jagal. Jagal manuk, nang jagal lombu/sapi.\nIma jo taringot tusi.\nDang na sahali be binereng na massitallihan jolma di tipi on. Parsingkola tu parsingkola, huta tu huta, nang na asing. Sipata, manginongi do roha, ai marisuang ma halahon naung maringanan di kota na bolon on manang naung parsingkola be, hape sai lalap holan marbadai. Satongkin-satongkin marsitallikan, marsisurbuan. Masa pamilliton ni bupati, laos masa do marbadai. Gabe loak ni ida.\nJala godang nuaeng on mangasang-asang diruang jolma. Hut muse ma runggu-runggu biang, hata dihami an. Molo godang donganna, gogo ma soarana jala sai hira na jumago ibana idaon. Ia so i, sipanggaron, asa sai dipuji donganna, patudu hajagooan di hata sambing.\nHape, ia di huta nami, di Ambasang do dipasidung parkaro.\nAi bonani Ambasang situtu do i. Jala molo ro hamu tu Pakkat, apala di simpang opat Pargodungan-Simarsik ma bonani ambasang on. Satohona nunga huta Sosor Gadong i. Parsintongan ni huta ma on nuaeng, tung mansai ribur do hatiha mulak parsingkola jam dua arian marsibolusan dison.\nNajolo, dang masa marbada runggu-runggu biang, hata saonari tawuran. Denggan do dipasahat tona, molo jago do, sada tu sada ma. Olo do parbadaan on alani bola, alani anak boru, ala marsitombisan di onan. Di bonani Ambasang on ma dipasidung. Dang masa mamboan balati, pungga, piso, nang na asing. Holan mangasahon botohon do. Tarsar do barita naeng martenju si Jatikkos tu si Jatolhas di Ambasang. Marroan be jala marpungu ma di ambasang on. Alai olo do sipata sundat na martenju on, molo diboto guru. Manang guru ni ise pe i. So guruna pe taho, guru SD, SMP na asing. Ai hormat do parsingkola tu guru.\nJei, tung tarbarita situtu do bona ni ambasang on najolo.\nAgiape godang dongan na be, sahuta, sasingkola, sakost, dang masa parsidohot diparbadaan i. Sada tu sada do!. Sahat tu saonari disi dope ambasang i, alai dang huboto, atik na dipangke dope gabe inganan pasidungkon parkaro. Aut sura adong ambasang dihutaon, inganan ni partenjuan ateh.\n6 thoughts on ““Beta tu Ambasang!””\n28 Maret, 2012 pukul 12:50 pm\t Balas\nmolo di masa nami tikki SMP tu bonani sotul do di selesaihon parkaro, sarupa do ikkon sada tusada, dang boi mamboan alat, alai lucuna, boi do menyerah, molo dung menyerah inna aloi bah saema parkaro na talu ma ibana, jala dung sidung i mardongan do muse\n29 Maret, 2012 pukul 8:17 am\t Balas\npas dei laekku, lebih jentel do nojolo. molo nga hundul alo i dang masa be di tenju, apalagi di tunjang.\n3 April, 2012 pukul 9:44 am\t Balas\nnga sarupa lae,,,ai di hutanami pe bona ni ambasang do tempat penyelesaian akhir,,,\nalai adong ngeri na otik…ala bona ni ambasang i tubu disamping ni lombang manang rura,gabe jotjot do akka natalu di rurushon manang di dabuhon tu lombang i,,,,jadi ikkon benar2 pejantan tangguh do molo naeng selesai masalah di bona ni ambasang i…dang masa di si marbada mussung,,,,hahhahahahhaha\n4 April, 2012 pukul 8:07 am\t Balas\nhahahahah…didia hutamuna laekku.\nNgeri ma i puang…\nsimate-mate do hape ateh…wkwkwkw\n4 April, 2012 pukul 8:37 am\t Balas\ndi Siborongborong do hutanami lae,,salut marnida blog muna on lae,,,tetap ma berkreasi….maaf ma parjolo tanpa se ijin muna godang hu share deba akka na lusu lussu i…hahahhahaha\ngabe hera panakko ate lae,,,\nhorass,,,,salam kenal ma ate lae…\n4 April, 2012 pukul 9:05 am\t Balas\nHoras Lae Pero,\nSarupa parhumbang do hape hita ateh..heheheh..jei godang do dabah akka pengalaman na neog najolo. boa baenon, idope tikkina, jala sude gabe tdaing siingoton namai. hahahhaha


KATEKHIMUS na METMET bindu Paopathon | HKBP Bonang Indah\n« KATEKHIMUS na METMET bindu Patoluhon\nKATEKHIMUS na METMET bindu Palimahon »\nKATEKHIMUS na METMET bindu Paopathon\nAha do lapatan ni Pandidion i?\nIa Pandidion i ndada holan aek sambing, aek na marsaor Hata ni Debata do aek i; ai tona ni Debata do umbahen na binuat aek i.\nBeha do pandok ni Debata?\nDidok Tuhanta Jesus Kristus di ujung ni surat na sinurathon ni si Mateus: “Laho ma hamu, podai hamu ma saluhut bangso, didi hamu ma nasida tu bagasan goar ni Ama, Anak dohot Tondi Parbadia”.\nAha do uli sian Pandidion i?\nOn do: Saluhut halak na porsea di Hata ni Debata dohot dibagasan bagabagaNa, dapotan hasesaan ni dosa, dapotan dohot haluaon sian hamatean dohot sian sibolis jala dapotan hasonangan salelenglelengna.\nDia do didok Debata bagabagaNa?\nDidok Tuhanta Jesus Kristus do di ujung ni surat na sinurathon ni si Markus: “Na porsea jala tardidi dapotan haluaon; alai na so porsea i, hona uhum do.\nBeha do pangalaho ni aek i umbahen tung dihorhon i ulaon na sai godang?\nApala hinorhon ni aek i, na hinorhon ni Hata ni Debata do i, mandongani aek i dohot haporseaonniba na marhatutuhon mardongan Hata ni Debata aek i, ai anggo so Hata ni Debata dongan ni aek i, aek sambing do i, ndang tardok Pandidion; alai ia Hata ni Debata dongan aek i tardok ma Pandidion aek i.\nNa suksuk do asiasi di aek hangoluan i; ai Pandidion paimbaruhon hatutubu do aek i honrhon ni Tondi Parbadia. Ai songon do didok si Paulus di suratna tu si Titus di bindu patoluhon: “Dipangolu Debata do hita marhitehite Pandidion paimbaruhon hatutubu binahen ni Tondi Parbadia na nilehonNa i, dihabuashon tu hita ala ni Jesus Kristus partuaanta i asa pintor hita ala ni asi ni rohaNa, jala asa di hita hangoluan na so ra suda songon na hinirim ni rohanta i”. I do na tutu situtu.\nDia do lapatan ni na tardidi?\nOn do: Siauponta do ganup ari hinorhon solsol ni roha dohot hinorhon ni paimbaruhon roha isara ni ompungta si Adam rap dohot dosanta ro di angka sangkap ni roha na jahat asa mate sudena jala mulak mangolu hita ganup ari gabe jolma na imbaru, na tigor jala na ias roha, na mangolu di jolo ni Debata salelenglelengna.\nDi dia do tarsurat hata i?\nDidok si Paulus do di suratna tu halak Rom i di bindu paonomhon: “Na tartanom do hita rap dohot Ibana marhitehite Pandidion i tu bagasan hamatean, asa marparange hita dibagasan ngolu na imbaru, songon Kristus naung hehe sian angka na mate hinorhon hasangaphon ni AmaNa”.


Jamita Tu 17 Agustus 2014 | Bakti J Situmorang\nJamita Tu 17 Agustus 2014\nBahan Sermon Tu Jamita\nMinggu IX Dung Trinitatis, 17 Agustus 2014\nTurpuk Jamita : Psalmn 67, 2-8\nIa Psalmn on i ma sada ungkapan hati sian sahalak di tonga ni punguan manang bangso na manghilalahon pasupasu dohot asi ni roha ni Debata di bagasan ngolu songon bangso ni Debata.\nTorop do angka pande mandok, di bagasan Psalmn 67 on tarida do sada konteks taringot tu ngolu ni bangso i dung ruar sian habuangan. Sian angka pandohan “Pasupasu ni Debata”, “Gogo ni tano” [bahasa Indonesia : tanah memberi hasil= masa gotilon] dohot “sogot” i ma taringot tu partingkian na naeng ro, tarida ma pangantusion ni parpsalmn mamparhatopot di tingkina gabe ditanda angka bangso di tano on Debata Jahowa. Ala ni i boi do Psalmn on marrumang ende pujipujian ala pambahenan ni Debata di tingki na salpu, alai laos boi do manudu tu tingki sinuaeng suang songon panghirimon tu tingki na ro.\nHatorangan ni Turpuk :\nDibuhai do Psalm 67 on marhite rumusan manang formula na marharoroan sian pasupasu na pinasahat ni malim songon na jumpang hita di 4 Musa 6, 24-26 i. Didok do di ayat on „Sai asi ma rohaM di hami, jala pasupasu hami, sai marsinondang ma bohiM mandongani hami..” Mansai donok do i tu pasupasu na pinasahat ni malim di bagas joro. Tutu molo pasupasu hamalimon i, dipasahat sahalak malim tu punguan na ro di bagas joro; alai anggo na nidok ni parpsalmn on sai tarida do hira dipasahat sahalak sian natorop i, jala tu tongatonganasida.\nIa pandohan on patuduhon songon bangso ni Debata nasida ndang hea sahat pasupasu i holan tu marsasahalak, alai ingkon idaon do i songon pasupasu ni Debata nang tu punguan i manang secara kolektif.\nJala songon na taida di prinsip ni pangidoan i, dipasahat parpsalmn do tangiang on marhite ungkapan bersama, jala i do na taida di prinsip hatopan ni tangiang songon na pinodahon ni Tuhan Jesus tu angka sisean-Na di Mateus 6 i, i ma “Tangiang Ale Amanami”. Molo taida di tangiang i, nasa pangidoan dipasahat do songon pangidoannami, ndang pangidoanhu.\nAyat 3 : Di ayat on jumpang hita ma aha do tujuan dipasahat Debata pasupasuNa tu tano on. I ma asa “lam marbinoto tano on di dalanMu, diboto sude angka bangso sudena”. “Tano” dison boi do marlapatan songon huta/ negeri manang tano na parmianan ni angka bangso dohot marga [ayat 3a +5d]; alai di ayat 7a “tano” martudutudu tu tano songon na manubuhon angka suansuanan, i ma tanah pertanian wadah ni bercocok tanam.\nAyat 4+6 :\nDidok sahalak penafsir sasintongna mangihuthon struktur na somal di Psalmn manang syair ni halak Jahudi adong do sada bagian na mago dison. Ingkon adong do sahalinari pandohan songon na jumpang di ayat 4 dohot 6 on. Jadi ingkon adong tolu hali, i ma di bagian pangujungi ni Psalmn on. Alai ndang jumpangnta i.\nSai hira sada alus do on tu pandohan na pinasahat ni sahalak di tongatonga nasida. Jadi ende manang tangiang pamujion on dihatahon nasida sai hira masialusan [responsoria].\nRoha na marlas ni roha jala marolopolop dison i ma patuduhon sada hamauliateon ni roha. Ajakan laho mamuji dohot pasangap Debata i ma na tarida sian parpsalmn dison. Asa sude bangso mamuji jala marolopolop ala pambahen ni Debata.\nDung dipasahat parpsalm pandohan pujian di ginjang, nuaeng diulahi ma muse i sai songon sada pangondolhonon ni pujipujian nasida. Tano na didok dison martudutudu do i tu tano ro di nasa na isina. Boi do on marhadomuan tu panompaon ni Debata dimulana di langit dohot tano on, ro di nasa na tinompa. Tano na tapaidaida rotak jala kotor, alai laos disi do tubu angka suansuanan jala mangalehon parbuena. Dohot do nang angka i patuduhon hamuliaon ni Debata ala Ibana mamasumasu.\nDeba Ondolan di Jamita\n1. Debata parholong ni roha do Debata ni halak Kristen i. Jala ndada holan tu sasapunguan hasahatanna, alai lomo do rohaNa asa sahat pasupasu i tu nasa bangso jala “sahat tu ujung ni tano on”.\nJumpang hita do manang na piga hali pandohan on “Asa sude bangso mamuji Ibana” [ayat 4 dohot ayat 6]. Di hata Indonesia didok “Kiranya bangsa-bangsa semuanya bersyukur kepada-Mu ya Allah.. ”.\nTontu halak na tau mandok mauliate, i do dihalomohon Debata. Sahalak na tau mambilang pasupasu ni Debata jala marroha mauliate [1 Tessalonik 5, 18], gabe hiras ma rohana mangula ulaon dohot marpanghirimon.\nTontu molo tapujipuji Debata, ndang na hurangan Debata ni hasangapon dohot hamuliaon. Jala ndang dung hea adong tangiang manang pamujion sian jolma i asa gabe singkop hamuliaon ni Debata. Alai lomo roha-Na asa sude bangso mamoto haluaon na pinatupa-Na jala sude marga [suku bangsa] mamuji Ibana. Didok di 1 Timoteus 2, 4 “Ai dipangido rohaNa do naeng saluhut jolma malua jala sahat mananda hasintongan i”.\n2. Ia partingkian on ombas na pinasahat ni Debata tu bangso-Na saleleng mangolu di tano on. Taida ma dison tubu sada kesadaran di parpsalmn on paboa Debata di ginjang ni saluhut partingkian i, na melampaui sude tingki dohot masa, jala Ibana do tahe mangelehon partingkian i.\nIa ngolu ni halak Kristen di tano on i ma sada tingki parasian. Saleleng mardalan hita di tano on, taboto do adong do ujung ni hasiangan on. Adong do ajal ni hasiangan on, disi ma ro Kristus paduahalihon songon panguhum na sintong.\nIbana do mangatasi sejarah dohot partingkian na tatanda on, di bagasan ni i do hita mangolu. Asa pardalanan sejarah didok ma i history. Hata “history” sasintongna patuduhon “His story”, berita tentang Dia i ma barita manang sejarah taringot tu Tuhan Debata do i.\n3. Songon bagian na so tarsirang sian NKRI, sude do ruas ni HKBP manghalashon dohot manghamauliatehon tu Debata siala pasupasu-Na na mamboan haluaon manang kemerdekaan tu bangso on 69 taon na salpu. Tung silehonlehon ni Debata do haluaon tu bangso on, asa taparhaseang marhite partisipasi dohot panumpahionnta.\nTahalashon do nang partisipasi ni ruas ni huria i di ngolu berbangsa dan bernegara di Indonesia on. Suang songon i ma nian joujou ni turpuk on asa sude hita parsidohot di pembangunan ni bangsonta, asa diboto habalgaon dohot asi ni roha ni Debata marhite ngolu dohot parangenta. Manungguli rohanta do pesta kemerdekaan ni bangso on mamereng peran dohot parsidohotonnta di semangat kolektifitas ni bangsonta Indonesia, jala asa boi hita songon angka na porsea gabe sira dohot panondang ni tano on [Mateus 5, 13+16].\nPosted in almanak HKBP 2014, bibel HKBP on August 5, 2014 by baktijsitumorang. Leave a comment\n← todays: Dalam Apa Kasih Allah Dinyatakan ? [1 Yoh. 4,9]\ntodays: Engkau Tuhan telah menjadi pertolonganku [Mzm. 63, 8] →


07.52 Gereja Katolik Maria P.O.K.-Sidikalang No comments\nKej 18:1-15 ; Mat 8:5-17\n“Ale Tuhan, na hurang tama do ahu, tung degeonmu jabungku; dok ma hata sisandok, asa hipas naposongki!” (Mat 8:8)\nTung mansai burju hian induk soldadu na hita begei dibarita nauli i. Ibana ro tu Jesus mangelek asa dipamalum Jesus naposona (pambantuna). Sahalak tuan mangido tu naposona. Angkup ni i muse, induk ni soldadu i parhaporseaon nabalga, alana ibana marunduk ni roha, na mandok pardosa do ibana, dibahen i ndang tama Jesus na madai o ro mandege jabuna, jala didok ibana na porsea holan hata sambaing pe didok Jesus, sai na hipas do naposonai.\nAsing do pangalaho ni induk ni soladadu i dohot pangalaho na mangolu di nuaeng on. Godang jolma i holan mamingkirhon dirina sandiri, molo tung pe martangiang, ai holan martangiang di Ibana sandiri manang holan mangido di ibana sandiri. Muse, ise ma haroa jolma na olo mangido pasu-pasu tu naposona? Somalna sahalak tuan, manang namora holan mamarenta naposona do.\nMarhite nabinahen ni induk soldadu i didok tu hita, asa hita unang holan mamingkirhon dirinta sandiri, unang holan martangiang mangido pasu-pasu holan di hita sandiri. Tung mansai godang dope jolma na marsahit, na metmet di tonga-tonga ni ngolunta. Olo do hita mengurupi dohot martangiang mangido tu Jesus asa dipasu-pasu nasida? Porseama hita, pambahenan na dengaan dohot tangiangta tu nasida, tontu do marlapatan molo hita ulahon di bagasan haporseaon dohot ias ni roha.


TANGIANG NA SALAH ALAMAT – Amani Partogi\n← Rahangku sakit…..\nTANGIANG NA SALAH ALAMAT\nPosted on 3 Juli, 2009 by Hendry Lumban Gaol\nIde Suhutan Oleh St. B. Rambe ( ni edit muse Amani harapan Lbn Gaol)\nSongoni do huroa ngolu ni hajolmaon. Molo tikki tabo do ngolu i, jot-jotan do hita lupa, manghamauliatehon tu Debata akka basa-basa na tajalo. Na tung mansai ironis na, olo gabe tubu gijang ni roha, manghaginjangkon hamaloon, siadongan dohot habisukon na majalahi ngolu, dohot malo ni na mangulahon ulaon. Ta sadari do nian, sude ngolu na di portibion, ala asi ni rohaNa sambing do. Alai mamikkiri on ma hita sipata guga pikkiran ta, alana ndang sarupa parngoluon nijolma.\nRa olo do tubu pangiburuon di roha molo poinatudos-tudos diriniba sandiri tu akka dongan na asing. Ai ninna roha sarupa do gogo, sarupa do parsikkolaan, alai boasa masiasingi pasu-pasu ni Debata na tajalo.\nBoasa si Gulontam, anakni naso umboto golpa di hita an, ima anak ni OppuJumikkat, parlapo jala parrude-rude ni, dung sahat di Jakarta on, sai songon na marmual hepeng na, marlobi-lobi passarian ibana. Jala idaon maru jut inganan ni hepengna dohot ugasan na asing dope. Samppulu sai motorna, pitu bengkelna, jala ualu ratte tanona na marserak di Jakarta. Dang dohot binilangan dope jabu kontrakanna.\nHape ia si Julla, sahalak na bisuk, nunga leleng jala termasuk na boi mangihut-ihut do anggo di parbinotoan, jala benget do mula-ulaon burju jala pattun. Hape laos so boi nanggo manakkui hepeng salipper, jala olo sai hurang di parhepengon. Mamikkiri on ma sipata, akka dongan mangingot poda ni natua-tua na mandok, “molo litok aek di jae, tikkiron ma tujulu” lapatanna, songon hata sileban na mandok, “eling”. Songoni ma sada ngolu ni sahalak dongan ima si Julla, di pangarantoan.\nHira sorat jala maol rajokkina di hilala, gabe tubu rohana mangarimangi, aha na sala, aha dosa na mangissobbut di si Julla?. Molo binereng muse sian asal ni si Julla on, ima anak ni sahalak porhanger naung passiun (guru huria) di hutana. Ra, nunga taboto boha do anak ni sahalak porhanger. Jala partuhanon pe tung mansai gomos do di tiop ibana. Jala tartanom do dibagasan rohana songon nidok ni jamita I, “sude ngolu on, holan asi ni roha sambing do”.\nMangingot I ma si Julla, manongos surat ma tu natua-tua na, dohot hepeng sekedar, asa diboan pandita sada tangiang khusus, asa dapotan passarian jampalan na lumomak. Jala manghamuliatehon sude naung pinasahat ni Debata tu ibana, alai manarita do tongtong ibana, boasa dang haru marnasukkup taringot tu panjappalan otte.\nSongon hamauliateon na, ima hepeng nasekedar nakining. Las do roha ni amanta guru huria na pessiun nakkining, pittor humalaput do amanta on, pasahathon tu pandita, asa diboan di tangiang pangondianon ari minggu, asa mura akka rajokki ni anak na diparjalangan. Disukkun amanta pandita ma guruhuria passiun I, didia do tinggal anak mu pangaranto i?.\n“Mauliate ma amang Sittua nami, di hamuliateon naung pinasahat munai, alai tahe didia do nasida maringanan saonari, asa binoto innon manangiakkon di gareja.”\nMangalusi sukkun-sukkun ni pandita I songon na ngongong do guru passiun i. Alai hatopma di alusi, “Di Jakarta do amang….”\n“Bah ido ateh….mauliate ma, hutangiakkon hami pe annon..” ninna Amanata Pandita on huhut ma di ihoti dasina jala dipakke Jas na laho tu gareja.\nJonok hata ni suhutan, di jalo Tuhan I do tangiang ni amanta pandita i, jala di suru Tuhan ima suru-suruan na, songon utusan pasahathon rajokki ni si Julla, anak ni guru huria i. Sai mangareap-reap ma suru-suruan on mangalului inganan ni si Julla, mulai sian tonga kota sahat tu sugut-sugut ni kota Jakarta. Muai sian Cikarang sahat rodi Cilegon. Disukkuni akka partabbal, akka par-oli nang akka partiga-tiga. Akka inganan na jonok tu batas-batas Jakarta pe nunga di lului. Ndang dapot suru-suruan i. Nunga loja, jala nunga sude kota Jakarta dilului ndang adong.\nUjung na mulak ma suru-suruan i, diboan ma muse mulak rajokki i tu nappunasa, jala laos so sahat tu si Julla anak ni guru huria pasiun i. Hape di Cikupa Tengerang, apa jonok do tu Mall Matahari i martiga-tiga kaset pi si di do si Julla anak ni guru huria pasiun i. Bage ndang sahat tu alamat ni si Julla rajokki i. (BR)\nPos ini dipublikasikan di TORSA dan tag beresman rambe, Hendry Lbn Gaol, suhutan. Tandai permalink.\nOne thought on “TANGIANG NA SALAH ALAMAT”\n13 Juli, 2009 pukul 2:32 am\t Balas\nAh..hamu nian lae, ai boi do sala inganan suru-suruan hape?


HAMPUNG TOGI - MARTAHI RO SIMATUA NI SI TOGI - PALAMBOKPUSUPUSU\nHome » TORSA » HAMPUNG TOGI - MARTAHI RO SIMATUA NI SI TOGI\n30 August 2017 TORSA Edit\nTarsonggot si Togi ala tompu so marboaboa si Kartini naung di jabu simatuana boru Nai Polin manghatatai dohot natorasna na dua i rap dohot ni olina. Hape ansung songon i do ibana marpahean ala i dope ibana mulak sian balian. Humarorojor ibana maningkati pahaeanna mamangke mandar laos dialithon marlopes songon i nang pe so martapian dope ibana mulak sian hauma, unang apala songon i marpitolon pendek rohana laho manjalang simatuana i.\n“Bulus ma ho Pae martapian so tung gabe lalap ho annon gabe losok roham martapian annon dung golap ari” ninna si Kartini huhut mangalehon anduk tu Amantana i.\nTung disangahon si Togi do mangapus siubeon ni inantana i lambok huhut mangumma pardompahanna, ala ni panarihon ni si Kartini tu ibana. Lam ganda tahe holong ni si Togi dung lam sorat si Kartini mamboanton langkana na so sae i dope, tarlobi muse nunga lam balga siubeon ni Inantana i ala nunga gok pitu bulan bortian ni anak buha baju ni nasida i. Tamba tahe uli ni si Kartini dungkon sidung ibana mangae ala manigor hatop do ro tamba ni dagingna, tamba mokmokna atik pe sai maos didok Bidan tu ibana asa unang nian mamokmokhu ibana mamboanton uranganna i.\nSi Togi pe muba do nuaeng hinsana mangurupi inantana i di jabu. Tung so hea be dipasombu ibana ripena i sasada ganup manogot laho mardahan dohot paias pahean ni nasida. Tarlumobi molo martuaek dang dilehon si Togi be ripena i tu aek so holan martapian, dang pulut rohana maloja hu si Kartini jala ngalian molo malelenghu di mual manantapi abit dohot mamuri panganan.\nAla ni holongna ma tu si Kartini asa holan ari minggu botari i nama ibana olo laho tu lapo marsirarion dohot donganna, atik pe sipata olo mohop pinggolna molo pajumpang dohot si Jannus, Sangkap nang si Monang na sai olo mangehetehet ibana mandok asa mamangke rok ibana ro tu lapo.\n“Ai hamu poang naung dua urang be do niolimuna, aha na so dohononmuna. Tupa nuaeng uju parsaurangan ni olimuna be lobi sian ahu hamu manarihon ripemuna. Hape muba molo tu ahu so i nama pangehetmuna” ninna si Togi sada tingki tu donganna i ala sai mangehet ibana.\n“Akh, ianggo ahu dang pola songon ho i. Tutu dang na hupasombu ripengku sasadasa mangulahon di jabu alai marnata do poang ndang songon ho. Sungkun sude jolma on, uju baru sohot jala mardenggan pamatang ni olingku, ganup botari do ahu tu lapo dang songon ho sahali saminggu” ninna si Jannus tong sai mangalesengi si Togi.\n“Asing do antong hamu, dang songon ahu ala ingkon mangurus natorashu do hami sahali duansa. Antusima na marsajabu dohot natuatua naung matua palingpaling” ninna si Togi mambuat monangna.\n“Unang sai patangitangi si Jannus i. Aha na so dohonon ni ibana, burju simatuana mangurupi ibana molo toho mardenggan pamatang Inangbao i” ninna si Monang mangampini si Togi.\nHape tompu digorahon Ompu Pangadean boru sian pintu ni mual i si Togi asa humatop martapian, ala nunga antar lumeleng simatuana i paimahon si Togi asa rap hundul nasida ala adong na naeng hatahononna tu nasida. Dihojoti si Togi sian mual, dipasigop ibana marpahean tu bilutna. Ditopot si Kartini muse ibana laho mangarade abit ni amantana i.\n“Nunga, ahu pe mandiori abithu. Inong i ma dongani” ninna si Togi songon na marhusip.\nAlai tong do dang olo si Kartini ingkon sai ibana do parade pahean ni amantana i. Dung dienet ibana abit sian lamari dilsurdukhon tu si Togi, dipanotnoti ibana muse amantana i marpahean asa rap nian rohana nasida haruar sian bilut manopot inongna dohot duansa simatuana i.\n“Pahundul ma, nunga leleng eda on sian nangkin paimahon ho” ninna Ompu Pangadean boru.\nDipahundul si Togi jonok tu inantana i. Ditait ibana sada sigaret ni Amongna na peak di jolona i, dipagara ibana dohot loting, dung i dialsip ibana nanget.\n“Apala aha hian huroa Inong na ringkot gabe urmun hamu ro “ ninna si Togi lambok manghatahon.\n“Nangkin nunga nian dihatai hami dohot Inangbao, alai ringkot do paadaran tu ho ala tu hamu na dua do hata on jala ulaon on?” ninna Ompu Pangadean doli mamuhai hata.\n“Ulaon aha i Among?” ninna si Togi.\n“Ala dang sae langka ni parumaen jala nunga pitu bulan, naeng patupaon ni simatuam tu hamu mangirdak parumaen. I do hinarohon ni Eda tu jabu on” ninna Ompu Pangadeanboru.\n“Mangirdak, mangalehon ulos mula jadi, mambosuri, manonggot, marragam ma goarna alai sada do ianggo lapatanna. Mangalehon sipanganon simatuam hulahula i tu hamu tarlobi tu parumaen ala on dope buha baju di hamu laos mangampehon ulos mula jadi tu hamu songon dalan pangidoan asa dao angka mara, hipas parumaen laho marharoan bolon haduan, asa molo jumpang di tingkina gok ma di bulanna laho hipas parumaen anggiat tulus dan adong hangalan dohot angka na mangambati boi tulus langkana manomu haroro ni anak buha baju di hamu. I do ni dok ni Eda on” ninna Ompu Pangadean boru.\nMangunduhi si Togi. Nunga nian manang piga hali diida ibana ulaon songon i atik pe dang singkop diantusi ibana ulaon mangirdak songon on.\n“Jai andigan ma ulaon i patupaonta, jala aha sipatupaonnami Inong?” ninna si Togi manungkun tu simatuana i lambok.\n“Molo dos rohanta nian di ari Sabtu on ma tapatupa” ninna Nai Polin simatuana i.\n“Boha hamu among dohot Inong, molo ahu hurang huantusi do i?” ninna si Togi\n“Nunga na denggan i ala so pola pangaradeon na bolon taringot tu si. Holan on tutu ringkot do botoonnami hira sadia godang ma hamu hulahula i laho ro tu bagasnami on” ninna Ompu Pangadean.\n“So pola piga hami ninna hamu laho ro, alai pangidoan tapatibu ma ulaon i tagan di parnangkok ni mataniari” ninna Nai Polin.\nHatop do dos roha nasida, jala boi marsiantusan muse nasida. Tarlumobi Ompu Pangadean mansai las rohana marnida simatuani si Togi i ala nunga marimba idaon ibana dang be sai runtus manghatai songon na saleleng on. Toho tutu, songon pandok ni angka jolma i nunga maruba Nai Polin dung marhamulian si Kartini, nunga mimbar ritingna i dang songon na somal be. tarlumobi dung diida ibana burju ni Ompu Pangadean tu boruna i dohot holong ni helana i tu si Kartini.


Debata Mual ni Habisuhon (1Korint 1: 18-25) Pelita Batak Online\nSabtu, 16 Februari 2019 06:00:00\nJamita Evangelium, 17 Pebruari 2019, Minggu Septuagesima (70 Ari Andorang so Haheheon)\nPdt Dr Robinson Butarbutar\nOleh: Pdt. Dr. Robinson Butarbutar, Sian Parsameanta, STT-HKBP Pematangsiantar\nLeleng do Kota Atena di nagori Gorik gabe pusat ni angka na pistar (filsuf) di partingkian andorang so ro Kristus nang dung i. Dung jongjong kota Korint naimbaru taon 44 Andorang so ro Kristus-dung dilengsehon kota Korint namatua di taon 146 andorang so Kristus -, pinajongjong ni Kaesar Julius, jala dung maju kota on, bahat do angka filsuf ro tu kota on-kota ekonomi na tongon hatop maherbang ala ni posisi ni kota on na sangat strategis na menghubungkan perdagangan Timur dohot Barat uju i, tarlumobi angka filsuf Sophis, laho patuduhon hamaloan nasida tu angka na mora dohot pargogo di kota i, angka na lomo roha umbege angka filsuf i malo patuduhon angka pingkiran na maol aloon ni na binegesa. Molo denggan diida angka namora i mar-pidato jala paposhon rohanasida, ba dijou ma muse angka filsuf i ro tu bagasnasida laho umbege hamaloon nasida marpidato muse. Molo ndang, ban dang diontang be muse.\nNian, tingki dibonai pembangunan ni kota na parjolo diingani, bahatan do penduduk na diparo Kaesar angka hatoban, niuluhon ni angka uluan ni sordadu Romawi naung marhasil mangurupi Kaesar di parporangan jala pensiun. Jala di na ro apostel Paulus marbarita na uli tusi, ndang apala bahat di tongatonga nasida na ro sian latar belakang ekonomi nang politik na timbo (1 Korint 1: 26-27). Ala dipangke apostel Paulus do ilmu pidato retoris di kota Atena alai ndang marhasil, ba ndang songon i be apostel Paulus marbarita nauli di Korith na tong ditopot angka filsuf Sophis i. Ai di Atena ndang ndang apala adong na porsea angka filsuf i. Ala ni i di na mangula ibana marbarita nauli di Korint ndang diulakhon ibana be marbarita nauli mardonganhon ilmu pidato. Alai sederhana, low profile, gariada marhite pamatang na gale (1 Kor 9: 22) do dalanna marbarita na uli. Ndang dipangke ibana dalan marpidato na gok rhetorika jamitana songon filsuf Sophis, alai dipangke ibana do dalan manghatahatai dohot angka na ro pajaithon sipatu dohot tendanasida di lantai sada rumah toko (Ruko) na adong di kota i.\nDisima dibaritahon ibana Jesua Kristua na tarsilang i. Kristus na tarsilang na gabe habisuhon dohot hagogoon ni Debata di angka na porsea di Jesus Kristus i. Hape mangula do Debata marhite ulaonna i, gabe bahat na porsea sian tongatonga ni na metmet, na gale, na so apala angka na pistar, angka angka hatoban di kota i, angka na so terpandang, atik pe alai adong do tong manang piga na denggan ngoluna, isara si Stephanas, Gaius, Sosthenes songon i nang si Erastus, Bendahara ni kota i na gabe porsea. Nasida i ma na gabe ruas parjolo ni punguan huria ni Kristus disi: Angka hatoban, alai adong do tong angka na merdeka, jala na berpengaruh.\nAlai, dung ditadingkon Apostel Paulus kota Korint, ro ma angka parbarita na uli na asing tusi. Sada sian nasida, i ma si Apollos, sahalak parbarita nauli na malo mar-pidato songon angka filsuf I, marrrhetorika. Ala songon i malo ni si Apollos marbarita na uli, gabe toru ma pamereng ni angka ruas na mora disini mamereng apostel Paulus naung dipasupasu Debata ulaonna manogihon nasida tu haporseaon di Kristus na tarsilang i, ala ndang malo diida nasida ibana marhata Retorika. Ndang na so diboto apostel i mar-rhetorika, ai diparsiajari ibana do rhetorika di kota Tarsus, huta hatutubuna i, uju marsikkola ibana disi sahat tu na marumur sahat tu 16 taon. Di kota Tarsus, kota parsiajaran filsafat nomor dua dung Attena, dipaprsiajari ibana doretorika. Ala ni i do ia suratna na parjolo dohot napaduahon tu halak Kristen di Korint i mamangke argumen-argumen rhetorika na denggan situtu do. Alai ala diida ibana na mangasahon hapistaran ni jolma do molo marbarita nauli parbarita na uli i mamangke rhetorika, gabe ndang dipangke ibana i uju marbarita nauli di Korint.\nAngka parbarita na uli naasing, i ma na - mangihuthon bahatan peneliti - halak Jahudi na ro sian Jerusalem, ro do tong tu kota Korint marbarita nauli dung borhat apostel Paulus. Marasing sian na pinatupa ni apostel Paulus, ia nasida on manjalo upa do sian halak Kristen di Korint. Apostel Paulus ndang manjalo upa sian halak Kristen Korint i, ai tuk do ibana manarihon na ringkot tu dirina dohot donganna saulaon sian ulaonna manjait tenda i. Ala marimba binahen nasida i sian na binahen ni apostel Paulus, gabe didok angka parbaritat nauli na asing i sibonsirina, i ma: Nasida manjalo upa ala ni hata ni Jesus Kristus na impolana mandok ingkon mangan sian ulaonna do parbarita na uli. Laos didok angka parbarita na uli na asing i ma hira tumoro do haapostelon ni apostel Paulus sian haapostelon nasida. Tumoru haapostelon ni apostel Paulus ala ndang dohot ibana sitindangi parjolo ni ulaon ni Jesus di Palestina. Ndang dohot ibana marnida ulaon ni Jesus, angka tanda halongangan binahen ni Jesus uju di Palestina. Jala ndang dohot ibana marnida haheheon ni Jesus i songon angka apostel na rap dohot Jesus di Palestina.\nSiala ni na diihuthon halak Kristen na mora di Korint do hasomalan ni na mora disi na sai manjou angka filsuf na malo marpidato retorika na boi pinatuduhon ni si Apollos. Jala ala dipatutoru nasida na ia ulaon ni apostel Paulus na so manjalo upa i hape na asing manjalo upa, jala ala marbarita nauli di bagasan hagaleon do apostel i uju di Korint marhite na gabe karejo mambahen tenda, ndang songon na asing na sai mangargahon hajagoonnasida, gabe dohot ma nang nasida angka parbarita nauli na ro sian Jerusalem i manghatindangkon angka silehonlehon (Gorik: Charismata) naung jinalo nasida sian Debata. Ala dihaginjangkon nasida silehonlehon i, gabe pulut do rohanasida patutoruhon silehonlehon jinalo ni na asing na adong di Korint na so dos dohot silehonlehon jinalona i. Adong mandok na rumingkot do silehonlehon ni tondi marhite na marhata sileban jinalona sian silehonlehon manurirangi.\nSiala ni i do dihilala apostel Paulus na ingkon disurathon ibana na mangihut on: Ndang adong sihaginjanghonon ni na porsea i ianggo di jolo ni Debata.\nLaho patolhashon i disurathon ibana ma di 1 Kor 1: 18-25 na:\nNdang tarjalo ni halak Jahudi na mangido tanda hagogoon ni Debata ia Kristus na tarsilang i songon habisuhon ni Debata paujungkon parungkilon ni bangsoNa. Ingkon adong do tanda nabalga asa porsea sasahalak. Pargasipon, skandalon do di halak Jahudi na tarsilang ia anak ni Debata i. Ndang dapot rohanasida I (ayat 23). Ndang tarjalo ni halak Gorik na habisuhon ni Debata do silang i. Di nasida haotoon do i. Ndang tarbahen ni angka filsuf na mangasahon habisuhon ni angka na malo/filsuf mangantusi Kristus na tarsilang i. Haotoon do di nasida Debata na gogo na tarsilang i. "Haotoon do hata na taringot tu silang i di roha ni angka na laho mago; alai hagogoon ni Debata do i di hita na dapotan haluaon" (ayat 18).\nDi angka na naporsea i habisuhon ni Debata do ia Kristus na tarsilang i. Hagogoon ni Debata do i tu angka na marhaporseaon di Ibana dohot di ulaonNa paluhaon. Siala ni i do umbahen angka na didok portibion na oto, na gale, na so arga di jolo ni jolma, apala tu nasida do dipasahat Debata haluaon i. Alai tu angka na mangasahon tanda dohot habisuhon ni portibion hailaon do na pinatupa ni Debata.\nBoasa ma apala di tingki on na gunurithon ni apostel Paulus i na gabe jamita evangelium nuaeng tu hita angka halak Kristen di portibion, ndang marimba di Indonesia on, di kota-kota besar nang di angka hutahuta pe tahe, i ma pangondolhononna na habisuhon ni Debata do Kristus na tarsilang i, ndang pargasipan dohot haotoon? Opat na mangihut on porlu do rimangrimangonta di ngolunta nuaeng on:\nNaparjolo, songon angka na porsea di Kristus na tarsilang i hita, ringkot do hita angka na so diargahon angka na gogo di portibion, mandok mauliate jala mamuji Debata, ala tu hita dipasahat Debata barita nauli, jala ala masuk bilangan tu angka na porsea di Kristus na tarsilang i do hita. Nunga angka na porsea hita. Tapuji ma Debata. Ala ni i, ndang jadi tahaginjangkon silehonlehon haporseaon pinatubu ni Debata di bagasan dirinta, jala ndang jadi tahaginjangkon angka silehonlehon (Gorik: charismata) partondion dohot na asing na tajalo sian Debata, sude tahe na naung tajalo sian Ibana di ngolu on di bagasan Jesus Kristus Tuhanta i.\nNapaduahon, ringkot tong hot hita angka parbarita nauli i satia manjamitahon silang i di ulaonta. Nuaeng on nunga maila halak mamaritahon Kristus na tarsilang i. Di taon 2011 dung do disoarahon sahalak professor di Universitas Heidelberg soara na mandok ndang apala ampit be baritahonon barita taringot tu Kristus na tarsilang i, ala ndang ampit be sai paboaboaon kekerasan tinaon ni Jesus i. Lumomoan do nuaeng bahat halak Kristen manjamitahon hamomonang ni Jesus na tuk patupahon angka tanda halongangan nuaeng, na migor tibu mamaritahon haheheon ni Jesus, ndang sabar mamaritahon Jesus na tarsilang.\nPanghorhonna sai holan hamomonang ni ngolu nama dibaritahon, ndang boi be marnida hagaleon ni ngolu on gabe hagogon ni Debata (2 Kor 12: 9). Ndang rade be mamaritahon Jesus na tarsilang. Siala ni i, mansai ringkot do tong tulahonta panghaporseaon di Jesus holan dung jolo diida angka tanda halonganan i di ngoluna. Sibaritahononta do na ndang angka tanda halongangan ojahan ni haporseaon, alai parbue ni haporseaon do ia angka tanda halongangan i. Ndang hapistaran/habisuhon ni portibion pangkeon mangantusi silang na paluahon i, alai holan haporseaon i do sipangidoonta tu Debata ai i do na patuk hita mangantusi dohot manjangkon silang i\nPatoluhon, sisulingkitonta do songon dia nuaeng on parbarita nauli mamaritahon barita nauli, jala songon dia sitangihon jamita i manangihon jamita.\nSuraon do nunga madabu parbarita nauli nuaeng on tu na mamangke hamaloon marjamita pola mamangke habisuhon ni portibion ala dihaposi holan i do mambahen olo porsea halak tu hat ani Debata nang hadirion dohot ulaon ni Debata jamitanta, gabe ndang sanga be hita mangido tu Debata asa Ibana patubu haporseaon tu na tumangihin jamitanta? Gumodangan hita mangalului dalan beha denggan manjamitahon sian na mamangke tingki asa dipatubu Debata haporseaon di angka na manangihon jamitanta?\nSuraon do angka sitangi jamita nunga mangalului hajagoon ni parjamitaan i sian na patujolohon pangidoan tu Debata asa dipaloas hita manghaporseai hataNa i? Gabe olo adong ruas na so ro manangihon jamita ni parjamita an dohot parjamita on, gariada tahe pola adong na laho muse tu parmingguon na asing sian parmingguon ni HKBP dung sidung umbege jamita di HKBP, ala didok rohana ndang malo parjamita ni huriana jala mauas dope ibana di jamita na jago panjamitahononna?\nPaopathon, di tingkinta nuaeng, nunga lam mangasahon hapistaranna bahatan angka na malo ni portibion tarlumobi ala nunga lam timbo parbinotoan di bidang biotechonology dohot medical technology, songon i nang robot technologi pangkeon ni jolma mangalusi angka sungkunsungkun ni jolma taringot tu beha paadongkon sipanganon, beha pamalum sahit, dohot beha mangula jolma i so ingkon godang gogona na mago. Siala ni I ndang be Debata didok roha ni jolma na gabe habisuhon, alai teknologinama. Najolo do habisuhon ni Debata diharingkothon jolma i. Nueang ndang be. Najolo do Kristus na tarsilang i habisuhon ni Debata manaluhon huaso ni dosa na mangihut i jolma i. Alai nuaeng ndang be. Nunga angka na binoto ni jolma nama, termasuk ma i laho mangatasi porang, mangatasi hamatean ni jolma i dohot mangatasi na so sonang roha ni jolma i.\nDipargogoi Debata ma hita mangarimangrimangi hataNa i.(**)\nJamita Evangelium, Minggu I Dung Trinitatis, 3 Juni 2018 Pangungkapon 16: 1-7, "Hagogoon ni Huaso ni Debata di Portibion"\nOleh: Pdt Dr. Robinson ButarbutarDi angka Minggu dung Trinitatis, ia tinuju ni angka hatani Debata na marsaringar disi i ma patoguhon angka sitangihon jamita asa marsihohot manghaporseai Debata. Disos\nTardok do jolma nahinan Daompung nahinan. Jolma nahinan ima sundut na mengalami zaman Boladda, Nippon, Sukarno sahat tu masa ni Suharto. Tukkang do Oppung doli. Hira sude do na berbahan hau boi dit\nPartandang na Bitik\nAdong do sada boru ni Ama ni Panukkunan, margoar si Lastiar Christina Margareth. Biasa dijou si Lastri. Na burju do Si Lastiar on jala pargaul. Nang pe boru siampudan. Unduk marnatua tua. Uli rupan\nOleh: Pdt Dr. Robinson Butarbutar, Parsameanta, STT-HKBP1.Panghataion ni Jesus dohot siseanna sandiri dung sidung mangula di bagas joro na di Jerusalem i do turpukta on (24: 1, 3), i maudut ni panurir\nOleh: Pdt Dr. Robinson Butarbutar, Sian Parsameanta, STT-HKBPJubilate = Marolopolop tu Debata Sandok Tanoon1.Molo tajaha surat 1 Tessalonika on sian bona sahat tu ujung, tangkas situtu do digurithon&n


ETOS MARBONIAGA: Parhatian Sibola Timbang – Batak Indonesia\nJAKARTA, BatakIndonesia.com — Di ugari habatahon, bahat do poda na tur paoseang na so ugasan (nirbenda) ni Sijolojolo Tubu tu sundut na mangihut manang tu gomparanna. Deba sian angka i ima pandohan na opat on:\n1. Parhatian sibola timbang,\n2. Parninggala sibola tali,\n3. Pamuro so marumbalang, dohot\n4. Pamahan so marbotahi.\nSian poda na tur na opat i, na parjolo i ma na naeng hutaringoti di loloan on. Guritgurit on, marhadomuan do tu barita naung sar nuaeng taringot tu arga ni lompalompaan na ninna deba mansai salin argana. Ndang talupahon dope na masa di Pulo Samosir di ujung ni taon na salpu i, nunga masa muse na songon i di Tano Dairi adui.\nDomu tusi, marpasimpang-pasiur angka pandapot i. Adong na mandok nunga tung rarat argana i. Parsahalian ma i. Na asing mandok, tole ma, sahali sahali do hita mangan disi. Dalanta ma i mamparsaulihon deba na tasari i tu angka dongan na di huta sangga mulak hita sian tano parserahan i, ai so ganup ari hita mulak tu huta.\nNa naeng huadarhon dison ndang soal arga ni lompalompaan na hohar baritana i, alai taringot tu poda na tur na ditonahon angka Ompunta Sijolojolo Tubu i do na ninna rohangku mansai ringkot ingotonta jala ulahononnta di partingkian on hombar tu ulaonta be. Di na marboniaga manang martigatiga, rupani, mansai tangkas do dipaingot Ompunta Sijolojolo Tubu i hita asa tingkos (fair) marboniaga, na mandok: “Parhation Sibola Timbang.”\nParhatian Sibola Timbang marlapatan parkilo na hot di suhatsuhatna (Pemilik neraca yang pas hasil penimbangannya). Parkilo na so lipe suhatsuhatna i agia ‘sangiris’ manang sallikkit pe.\nTudosan do Parhatian Sibola Timbang i tu saluhut rumang ni parboniagaon manang partigatigaon na tingkos, ndang holan di kilo ni boniagana i. Di arga ni tigatiga rupani, ingkon ma ampit tu rumang ni tigatiga i, isara ni inganan, kualitet, dohot, panamueon tu angka tobo (pelanggan). Unang antong kodena kode timus, alai arga ni tigatigana tudos tu arga ni tigatiga di hotel bintang lima. Ambal jala salin do i. Unang antong arga ni kopina sungkot ro di langit hape kaus kutang ni amanta panggadis kopi i pe nunga sian tingki na robi ndang marnadisussi. Laos so disodar ibana naung jaman revolusi 4.0, gariada 5.0, nuaeng.\nDi jaman revolusi industri 4.0 na digoari jaman halisuksung (turbulent era) on, mansai diontom roha do panghobasion jala panamueon na dasip di partigatigaon ni halak Batak (exellent service) asa taeahi rumang ni sombu ni roha ni tobo (customer satisfaction).\nTarbarita do halak Batak hurang ‘ramah’ di na martigatiga. Ra, somal do tabege barita na manigor muruk sahalak partigatiga na tongon halak Batak holan ala maos diarga panuhor i tigatigana. Ndang apala binoto i masa ala pangantusion na lipe taringot tu halak Batak anak ni raja do, na alani gabe hurang serep ni rohana mangadopi angka panuhor. Hape, sasintongna, lapatan ni pandohan ‘halak Batak anak ni raja’ ingkon do na parajahon dongan, dohot ma angka panuhor nangkin, ndang na manghilala iba raja nang pe pangalaho ndang raja.\nDomu tu barita ni lompalompaan na disura salin argana i, ringkot ma nian patar be angka arga ni sipanganon jala patut. Unang ma hira na manjergothon angka panuhor. Hurang suman do dohonon: “Molo naeng roham ndang hona tipu, jolo sungkun argana i!” Rumang ni na manjergothon do i. Unang ma adong hata na mandok parsahalian! I pe rumang ni na manjergothon do i. Di filosofi ni halak Batak adong do pandohan: “Tung so jadi haurahan jolma (tamue) di bagasta.” Inganan partigatigaanta i rekken ni bagasta do i. Alani, ndang jadi haurahan jolma na bongot dohot na ruar sian i.\nTu angka pargonggom di na humaliang Tano Batak dohot Tao Toba nisosohon ma gomos asa diaturhon angka partigatiga di na ginonggomanna. Patar ma sude partigatigaon i, isara ni argana, asa unang sai partuktuhan i di hita, asing ma ianggo na marrenggerengge dohot na hombar tusi, lumobi ma di tingki jaman hapataron (era transparansi) on, asa boi taeahi hamajuon i.\nSongon i ma angka parhobas ni huria, isara ni pandita, voorhanger, dohot sintua, sari ma tong di na masa on. Dipaingot jala disosoi ma angka ruasna partigatiga asa une partigatigaonna i. Ai nda rumang ni naung disondangi barita na uli do hita molo denggan partigatigaonta i?\nThis Year : 19232\nTotal Users : 328067\nTotal views : 1122041


ANAK TUBU BORU SORANG 5 – TanoBatak\nANAK TUBU BORU SORANG 5\nPinatomu ni: R. B. Marpaung (Op Miduk)\nPARJUHUT DOHOT RUHUTNA\nDialap jual martinasak, dihuta ni parboru ma i, ditaruhon jual martinasak di huta ni paranak ma i. Di pesta parujuhon di angka na tuk, dibuat paranak ma sitingko tanduk (horbo) gabe parjuhut dohot sada lomuk (babi). Sulang-sulang parborupe dibuat ma sisemet imbulu na gabe singkat ni dengkena. Sude nasa na margoar ni sitingho tanduk di pasahat paranak ma i tu parboru gabe jambarna dohot jambar ni tinogihonna. Sude nasa na margoar ni sesemet imbulu, dipasahat parboru ma i tu paranak gabe jambarna dohot naniontangna. Ima, ginoaranna adat na marpanggohi.\nSiingoton, ala goar na humurang do diulaon adat dohonon horbo, diulaon unjuk di goari ma i Sitingko tanduk ulaon saur matua, sarimatua: gaja toba. Babi diganti ma i molo ulaon unjuk: lomuk, molo ulaon saurmatua diganti gabe simarmiakmiak. Molo ulaon saurmatua diganti ma goar ni lombu gabe sitio-tio dohot ulaon na hombar tusi. Molo di ulaon unjuk diganti gabe sisemet imbulu.\nManambol sitingko tanduk manang sisemet imbulu diorai angka raja do i najolo, molo sohea dope ibana manambol lomuk (siparmiak-miak). Ndada ala ni kasta i manang tingkatan. Na dihabiari angka raja-raja do, atik beha so tasak dope hasuhuton mangulahonsa unang sega adat i sosa nang uhum. Haru nangkok tu jabu ninna jolo degehonon do tangga parjolo paduahon dohot satorusna i pe asa masuk tu bagas.\nMangihuthon hatorangan ni Guru Pitara Siahaan, dung pe tubu Raja Bond Vreeniging, masa ma hata; “Ise Mangorai”, gabe masiboan nabinotona ma olat ni i, jala jambar ungkapan pe ndang tu siunghap hata be dipasahat. Gabe hurang masiantusan be aha tujuan ni siulaon, margundongpong ma na mangantusi ruhut.\nDiangka tingki naparjolo i molo martogi (manggonghon) parboru tu pesta parunjuhon ni boruna songon on do hatana. Di ari adui mahita manjalo sulang-sulang ni borunta rap marnatampak ma hita manjalosa. Ala sulang-sulang bona ni siulaon do i di parunjuhan, hasangapon ni adat batak do i jala habolonon ni uhum na, jala hasurungan laho umpungka partuturan.\nNuaeng on ndang apala arga be idaon pasahat sulang-sulang ditingki parunjuhon, molo tung adong pe hata begeon mandok “sulang-sulang”, digorahon nama di tingki namarbagi lompan. Nunga disi lompanna laos disi ma sulang-sulangna. Molo pinaihut-ihut hata i nunga gabe sude tutur na ro i dohot painondur na hona sulang, ai dohot do nasida manjalo lompan. Hata najempek: mambahen marsuhar aek tu julu. Nang najolo, ndang apala sai sude tinogi ni parboru disulang alai dipasahat ma juhut sulang-sulang panggonopi (satonga ampang) tu tinogi ni parboru.\nManulang suhut parboru sian dongan tubu paranak ma i, alai boi doi sian boruna. Dipillit do jolma na raja. Na maniop pinggan inganan ni sulang-sulang pe, dipillit jolma na hormat asa marhantus (khidmad) siulaon, ai bona ni siulaon do i, jala manghirim sahala hatuaon di anak dohot boru do i.\nMolo manulang parboru huhutma didok: Martua ma husulang nantulangnami on, tumpak ma tondina jala tumpak nang sahalana, sai gabe ma boru nasida i tumpahon ni tondina jala tumpahon ni sahalana pasauton ni Ompunta Namartua Debata.\nManjalo adat Raja Baso (upa panulang) do na manulang parboru. Dos do balgana dohot olop-olop huta jala polin do i holan jambar ni raja panulang dohot raja panampin sulang-sulang, ndang sibagion ni huta i manang horja. Hot do tolu hali paranak sulangon jala songon ruhut na di ginjang i do pambahenna. Asing do ianggo hatana.\nSongon on do pandohanna; Martua ma husulang dainangon tumpak ma tondina tumpak ma sahalana sai tu gabena ma hami angka iananghonna on tumpahon ni tondina dohot tumpahon ni sahalana. Pinatangkas pinadua hali asa tangkas hami gabe jala tangkas horas. Pinatangkas pinatoluhali asa tung tangkas panggabean pandinginan i di hami saluhutna ianakhonna.\nHolan paranak dohot ompung ni na marunjuk do sisulangon, sidung i panjornihononhon nama tu dongan tubu dohot tu hulahula ni paranak. Ndang jadi sarita i, ai na pasahat sulang-sulang do nasida saluhutna tu parboru. Unang hapispisan, pagar do umbahen disulang paranak dohot ompung na, jala ndang manjalo adat raja baso disi na manulang paranak, ai manangkas ianakhonna do na manulang. Adat nasomal do i.\nJuni 18, 2007 tanobatak


Dorman Manik Archives - Lirik Lagu Batak Dorman Manik Archives - Lirik Lagu Batak\nLirik Lagu Batak - October 10, 2020 - No comments - Dorman Manik\nlirik lagu boha nama ujungna. husadari do humurang au di rupa. husadari do napogos au di arta. alai taringot cinta. nungga tung dihilala ho saleleng on. sia sia do rohakku naung malala. sia sia dibahen ho parpadananta. boha nama ujungna. au tu siamun ho sai lalap tu hambirang. sandirawa do hape dibahen ho. tu au […]\nlirik lagu borngin. di namulak ahu sian parjalanganki. mulak tu huta ni dainang i. nungnga tung leleng na so pajumpang i. naung tu si dongan magodang i. las do rohakki dinasahat ahu tu huta i. pajumpang dohot boru ni tulang i. songgot ma rohakki disi huida i holan ala ni uli ni rupa nai. borngini, […]\nlirik lagu natinitip sanggar. natinitip sanggar ito. lao bahen huru huruna da. jolo sinukkun marga. asa binoto ito da partuturan da. manukkun marga ma au ito. ai boru aha do hamuna da. ito parsalendang na rara. ai boru aha boru aha do hamunda da. molo na mariboto do. dang sala marsipakkulingan da. molo namarpariban do. da […]\nHodo Mata Muali\nlirik lagu hodo mata muali. ho do mata mual i di ahu. ho do sasude dingoluki. unang tinggalhon ahu ito hasian. holan ho do na di rohaki. ndang na boi be tarlupahon ahu. denggan ni basa mi da hasian. manang didia pe huingot do. padan naung tapuduni. holong roham tu ahu. songoni do rohaki. dangna […]


Artikel Kiriman Laenta R. Simanjuntak (Personil Bass) | The Wijk 6 Choir Diary\nCategories: Petuah Inspirasi dan Uncategorized\nTags: Artikel Anggota\nNabisuk Nampuna Hata,\nNa Oto Tu Panggadisan\nIjuk di parapara, hotang dipallabian. Na bisuk do nampuna hata, alai na oto ma tu panggadisan. Huroha nungnga somal masa pangalaho sisongon i di tongatonga ni halak hita na jolo. Ai molo angka nabisuk, angka jolma parhata do i, namalo mangalusi nasa hata, mangalusi sungkunsungkun nang mangalusi na di bagasan roha. Alai molo halak na oto, mura ma i otootoan. Ai manang aha nidok, manigor i do undukononna. Aha na hinatahon, manigor i do haporseaonna. Halak na oto mamparhatutuhon luhut hatahata, alai anggo halak na bisuk, ditimbang do langkalangka. (Poda 14 :15).\nAsa si jalahan do habisuhon, ai marhite ido gabe jolma sitangihonon ni halak iba. Alai sabalikna, sipasidingon jala sipadaoon ma haotoon, asa unang gabe marlomolomo halak tu iba. Parhata do na bisuk, sitangihononhon jala sisungkunon di ragam ni hapistaran. Alai sai si sogo do halak na oto, ai ndang mangantusi aha na masa, aha na niulana, jala ndang tarpasingot di haotoonna. Togir do dalan ni na oto di rohana, alai anggo halak napistar, olo do tumangihon hata sipaingot.’ (Poda 12:15). Sisogo do nang halak na oto di tongatonga ni bagasna, alai gabe anak halasan do angka anak na pistar di tongatonga ni jabuna. “Anak napistar palas roha ni amana, alai jolma na oto sahali do manang ise na olo palea inana” (Poda 15:20). “Hajepolon ni amana do halak na oto, jala arsak ni roha ni inana tumubuhon ibana. “ (Poda 18:25).\nAdong do na mandok, anggo umpasa i sasintongna songon on do : Na bisuk nampuna hata, asa unang adong na oto na gabe tu panggadisan. Na uli ma tutu i molo gabe halak na bisuk mangondihon halak na oto. Alai pangantusion di halak hita Batak ma ra i. Manang pangantusion si saonari on na ma i. Ai hira so masuk do tu roha molo gabe adong na bisuk na mangondihon halak na oto. Ai alana, umbahen na oto pe didok ibana, ndada ala ni holan na humurang pingkiranna, alai alani jungkat ni rohana do. Alai na adong do di ibana pangalaho na roa, na jahat, na sai manuntun lomona, na so olo marpanungkun manang tu ise pe, atik pe so diboto agia aha. Asa ndang tarpadomu halak nabisuk tu halak na oto.\nAdong sada halak na losok marsingkola, na gabe dajal ibana di huta, jala holan na manusai natorasna ulaonna. Halak na oto do rajumon ibana. Ai pareme do nian natorasna, parhauma na bidang, alai nanggo SD pe ndang tammat ibana. Hira holan ibana nama di huta sian angka dongan torbangna. Hira ibana do na umoto sian dongan magodangna. Alai molo manghatai do, ndang na taralo ibana. Lumobi molo marpollung dohot marhata mangmang. Hatna do sude nasa hata.\nDi sada tingki dijujui natorasna ma ibana laho mangaranto, tu Kalimantan manang tu Irian Jaya. Ala tammat SD do ibana, tusi nama dirajumi roha ni natorasna na boi ibana laku. Alai ndang diolio ibana hata ni natorasna i. Olo do ibana mangaranto, asal ma tu Jakarta. Ala sai di jugulhon do ingkon tu Jakarta mangaranto, gabe dipaborhat natorasna ma ibana. Disuru ma ibana manopot angkangna, anak ni bapatuana sian ompungna na martinodohon. Nunga direktur perusahaan anak ni angkangna i di Jakarta. Dibahen natorasna ma surat boanonna, hira dalan patandahon anakna i tu anak ni angkangna i, anggiat boi adong dibahen karejona, manang karejo aha pe taho. Ai ianggo di natorasna i, asal ma unang di huta be anakna i. Ai holan manusai natorasna do ulaonna.\nBorhat ma ibana tu Jakarta. Jala jumpangsa do angkangna tubu ni amangtuana sian ompung na martinodohon i. Tinggal di jabu ni angkangna i ma ibana paima adong karejona. Disada tingki, di jou angkangna i ma ibana manghatai. Disungkun angkangna i ma ibana dohot harorona.\n“Jadi puang anggia, nungnga hujaha surat ni uda na binoanmi. Namangalului karejo do ho hape tu Jakarta on.”, ninna angkangna i ma mamungka pangkataion nasida.\n“Tutudo angkang, na mangalului karejo do ahu ro tu Jakarta on!”, ninna ibana mangalusi.\n“Antong, molo songon i, sarjana aha ma ho puang, sarjana ekonomi do manag na insinyiur, asa bi noto pahombarhon tu parkarejoan siluluan tu ho”, ninna angkangna i.\n“Dia ma dohon angkang. Songon dia bahenon gabe sarjana, ai hansit do ngolu dihuta. Jala ndang ala na sarjana ahu umbahen na ro tu Jakarta on, laho mangalului karejo do. Jadi urupi angkang ma jolo ahu asa adong karejongku.”\n“Bo, ndang sarjana ho hape. Antong, molo songon i, jurusan aha ma ho tahe di SMA ? IPA do manang na IPS ?”, ninna angkangna i muse manungkun.\n“Bah i pe, dia ma dohonon angkang. Ai dung ro Indorayon siboan nabusuk i, so adong be hasea pangulaon ni halak papak. Asa mansai hansit do ngolungolu alani na masa i. Ido umbahen na songon on ahu.”\n“Bah, jadi dang tamat ho sian SMA ? Na laos holan tamat SMP do ho ?”, ninna angkangna i muse. Nunga longang rohana mambege alus ni angina i.\n“Ba, tung i pe nuaeng, dia ma dohon angkang. Ai leleng do omak na marsahitsahit i. Dibege angkang do ra na marbulanbulan omak obname di rumasakit Balige. Jadi tung so tarhatahon do i sude”’ ninna mangalusi angkangna i. Lamboklambok do dihatahon hatana i, hape ianggo angkangna i nunga mulai pangarimason umbegesa.\n:Jadi maksudmu, na so tammat do ho nanggo SMP? Na holan tamat SD do ho ?”, ninna angkangna i dohot soara nagogo. Nungnga jut rohana jala muruk idaon.\n“Ba, tung i pe nuaeng dia ma dohonon angkang. Nunga bagianniba songon on. Na ringkot nuaeng di ahu, tung lului angkang ma jolo karejongku!”.\n“Jadi SD pe hape ndang tamat ho ? Ah, ndang huantusi be i”, ninna angkangna i, huhut mansampathon surat ni udana i tu meja na di jolona, na sai tiniopna sian nangkin. “Ndang huboto boasa suruon ni uda ho tu Jakarta on. Aha ma na boi karejom? Ndang adong! Jadi ndang tarbahen ahu mangalului karejom. Ho ma namanontuhon karejom. Anggo ahu, tung so tarbahen aho do mangalului karejom,” ninna angkangna i di bagasan murukna. Alai sai lambok do anggina i mangalusi. Hira na so diboto do idaon naung muruk angkangna i. Gabe didok ma:\n“Burju ni angkang do na mandok asa ahu manontuhon karejongku?”, ninna ibana.\n“Olo, ho ma manontuhon. Dok ma saonari, aha ma karejom didok roham.” Ninna angkangna i mardongan muruk.\n“Mauliate ma. Botima i angkang. Hubege sian bapak, nungnga direktur hape angkang nuaeng!”, ninna mansai lambok.\n“Olo, jadi aha maksudmu?” ninna angkangna i hatop, ai naeng botoonna aha na di roha ni anggina i.\n“Maksudhu nian angkang, sapala naung ro ahu tu Jakarta on, bahen angkang ma ahu gabe wakil direkturmu!”\n“Aha nimmu? Bodat! So ditanda ho do dirim!!!”, ninna angkangna i huhut di tinggalhon anggina i.\nNdang sadia leleng mulak ma anggina i tu huta ala so adong karejo dapotsa di Jakarta. Na jumorbut muse, gabe mar hata balik do ibana tu natorasna. Ai didok do, na mansai kejam angkangna i, jala manigor ginjang do rohana ala naung direktur i. I ma panghorhon ni haotoon i, na so boi mangantusi halak jala ndang mananda dirina. Asa ndang tarpadomu halak na oto tu halak na bisuk.\nDi ganup bangso sai adong do halak na bisuk, suang songon i nang halak na oto. Jala ganup bangso do marsintasinta asa gabe angka jolma nabisuk angka jolma bangso i, jala sai unang ma nian adong halak na oto. Alai asing do pangantusion ni bangso Jahudi taringot tu halak na oto dohot na bisuk, lumobi molo pinartimbanghon tu pangantusion ni angka bangso na asing. Mangihuthon halak Jahudi, sian Debata do Habisuhon, alai sian portibi on, jala sian sibolis do haotoon. Ala sian Debata do habisuhon i, asa manang ise na mabiar mida Jahowa sai na dapotan habisuhon do. I do umbahen na didok: “Biar mida Jahowa do parmulaan ni hapistaran, jala parbinotoan ni angka na badia do hapantason” (Poda 9:10). “Biar mida Jahowa do parmulaan ni parbinotoan, alai halak na oto manoisi hapistaran dohot pangajaran” (Poda 1:7).\nAsa molo di tongatonga ni bagas ni halak Jahudi ndada pola sai tarbege poda ni natoras tu anakhon na mandok: Unang ula hajahaton ate! Ulahon ma na denggan ate! Ndang songon i poda nasida. Alai na somal poda ni natoras tu anakna i ma: Ingkon halak napistar do ho ate! Ingkon halak nabisuk do ho! Sotung gabe halak na oto ho! Lapatan ni i, molo di halak Jahudi: Ingkon si oloio Debata do ho ate, ingkon habiaranmu do Debata asa gabe halak nabisuk ho. Sotung gabe si oloi si bolis ho. Sotung gabe halak naoto! Asa habisuhon ndada holan marpardomuan tu pingkiran manang hamaloon, alai dohot do tu haporseaon dohot pangoloion tu Debata. Suang songon i do nang haotoon, ndada holan nahurang dipingkiran, alai nahurang diharohaon do dohot haporseaon. Ala dang di tanda na oto Debata dohot lomo ni rohaNa.\nAsa mansai bagas do lapatan ni hapistaran dohot habisuhon di bangso Jahudi. Ai ndada holan parbinotoan sambing i, alai dohot do panandaon tu Debata. Paboa halak napistar halak, sai na ulahonon ni i do lomo ni roha ni Debata. Alana, mantat pasupasu ni Debata do ganup ulaon nahombar tu lomo ni roha ni Debata. Molo napistar sadasada halak, dang olo i mambahen na hinasogohon ni roha ni Debata, ai ibana sandiri do na rugi disi. Alai anggo na oto, ndang dirohahon i dia lomo ni roha ni Debata jala dia na solomo ni rohana. Hape molo di ulahon na so lomo ni roha ni Debata, mangae ma ibana. Ai ndang tarpasupasu be ulaonna. Baliksa gabe uhum do na ro tu ibana.\nI do umbahen di dok apostel Jakobus: “Ise hamu nabisuk jala na pantas marroha? Sian denggan ni parangena ma dipataridahon ibana angka ulaonna mar hitehite halambohon ni habisuhon i” (Jak 3:13). Ai habisuhon i sian ginjang do i, sian Debata. Mamboan dame dohot las ni roha do habisuhon i, ndada laho manusai jolma. Asa manang ise na mameop habisuhon na sian Debata, na bontor do i, na lambok, olo mardame jala siboan dame. Gok las ni roha do ibana, jala dibagasan dame ibana manabur angka hatigoran tu saluhut halak (Jak3:17-18).\nAsa angka na pistar jala na bisuk do halak na porsea tu Debata. Alai angka na oto do jolma na so porsea tu Debata. Di buku Poda Raja Salomo didok songon on: “Sai eahi hapistaran, eahi ma tutu pangantusion; unang tung halupahon, jala unang tundali angka hata ni pamanganku” (Poda 4:5). “Tuhori ma hasintongan, jala unang gadishon hapistaran, pangajaran dohot roha hapantason” (Poda 23:23). “Parmulaan ni hapistaran on do: Tuhori hapistaran i, jala tuhorhon sandok na niomom tumuhor pangantusion” (Poda 4:7). Ima paboa na ringkot hapistaran i. “Ai umarga do hapistaran sian mutiha, jala saluhut mata intan ndang tarpatudos tusi” (Poda 8:11). Asa manang ise na mangeahi hapistaran, na mangalului habisuhon do i. Manang ise na manjalahi parbinotoan, na pahombarhombar tu lomo ni roha ni Debata do nasinangkapan ni rohana. Alani i sai unang ma adong na oto ianakhonta. Alai sai tubu ma anak na bisuk jala na pistar, na mambahen las roha ni amana dohot inana, suang songon i situan natorop. Jala gabe halomoan ni Debata ma nang ibana, antong!\n1 Response to “Artikel Kiriman Laenta R. Simanjuntak (Personil Bass)”\nDesember 14, 2008 pukul 3:39 pm\nSyalom saya minta maaf ga datang latihan karna ada urusan.setelah baca tulisan ketua twc6 kita udah harus belajar jadi guru dua. bagi anggota yang punya talenta jadi pemandu koor supaya latihan tidak terganggu.oke\n« Rest In Peace (RIP) Ibunda Lae J. Tambunan\nDari “Nada La (6)”… sampai… “Kesepakatan Bersama” »